***Монгол Улсын Их Хурлын 2012 оны намрын ээлжит чуулганы Нийгмийн бодлого, боловсрол, соёл, шинжлэх ухааны байнгын хороо болон Эдийн засгийн байнгын хорооны 2013 оны 01 дүгээр сарын 23-ны өдөр (Лхагва гариг)-ийн хамтарсан хуралдаан 11 цаг 00 минутад Төрийн ордны “А” танхимд эхлэв.***

Нийгмийн бодлого, боловсрол, соёл, шинжлэх ухааны байнгын хорооны дарга, Улсын Их Хурлын гишүүн З.Баянсэлэнгэ ирц, хэлэлцэх асуудлын дарааллыг танилцуулж, хуралдааныг даргалав.

 *Нийгмийн бодлого, боловсрол, соёл, шинжлэх ухааны байнгын хорооны хуралдаанд ирвэл зохих 19 гишүүнээс 14 гишүүн ирж, 73.6 хувийн ирцтэй байв: Үүнд:*

***Чөлөөтэй:*** Л.Гантөмөр, С.Одонтуяа, С.Эрдэнэ, Л.Эрдэнэчимэг.

 ***Тасалсан:*** Ц.Даваасүрэн.

 *Эдийн засгийн байнгын хорооны хуралдаанд ирвэл зохих* 19 *гишүүнээс 10 гишүүн ирж, 52.6 хувийн ирцтэй байв. Үүнд:*

 ***Чөлөөтэй:*** Б.Гарамгайбаатар, Д.Батцогт, Л.Гантөмөр, Д.Ганхуяг, С.Одонтуяа, Л.Энх-Амгалан.

 ***Тасалсан:*** Н.Батбаяр, Х.Баттулга, Ц.Даваасүрэн.

 ***“Хөдөлмөрийн аюулгүй байдал, эрүүл ахуйг хангах болон барилгын салбарын талаар авах зарим арга хэмжээний тухай” Улсын Их Хурлын тогтоолын төсөл (анхны хэлэлцүүлэг)***

Хэлэлцэж буй асуудалтай холбогдуулан Хөдөлмөрийн яамны Төрийн нарийн бичгийн даргын үүргийг түр орлон гүйцэтгэгч Б.Ганцэцэг, тус яамны Хөдөлмөрийн харилцаа, бодлого, зохицуулалтын газрын даргын үүргийг түр орлон гүйцэтгэгч Б.Алимаа, Мэргэжлийн хяналтын ерөнхий газрын даргын үүргийг түр орлон гүйцэтгэгч Д.Гүньбазар, тус газрын Дэд бүтцийн хяналтын газрын дарга Д.Жаргал, тус газрын Хөдөлмөр нийгмийн хамгааллын хяналтын хэлтсийн дарга Г.Эрдэнэтөгс, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Ш.Хишигсүрэн, Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа, П.Тогоо, Эдийн засгийн байнгын хорооны зөвлөх Ж.Батсайхан, референт Ш.Ариунжаргал нар байлцав.

 Дээрх тогтоолын төсөлтэй холбогдуулан Улсын Их Хурлын гишүүн С.Дэмбэрэл, Я.Санжмятав, Ж.Батзандан, С.Бямбацогт нар санал хэлэв.

 **З.Баянсэлэнгэ:** -Улсын Их Хурлын гишүүн Я.Санжмятавын гаргасан, ажлын хэсэг байгуулж ажиллая гэсэн горимын саналыг дэмжиж байгаа гишүүд гараа өргөнө үү.

 Зөвшөөрсөн 10

 Татгалзсан 8

 Бүгд 18

 Гишүүдийн олонхийн саналаар дэмжигдлээ.

 Дээрх саналтай холбогдуулан Улсын Их Хурлын гишүүн Ц.Нямдорж санал хэлэв.

 Хөдөлмөрийн аюулгүй байдал, эрүүл ахуйг хангах болон барилгын салбарын талаар авах зарим арга хэмжээний тухай ажлын хэсгийг байгуулж, ахлагчаар нь Улсын Их Хурлын гишүүн Г.Батхүүг томилохоор тогтов.

 ***Хамтарсан хуралдаан 11 цаг 20 минутад өндөрлөж, Нийгмийн бодлого, боловсрол, соёл, шинжлэх ухааны байнгын хорооны хуралдаан үргэлжлэн хуралдав.***

Байнгын хорооны дарга, Улсын Их Хурлын гишүүн З.Баянсэлэнгэ ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 19 гишүүнээс 14 гишүүн ирж, 73.6 хувийн ирцтэй байв. Үүнд:

***Чөлөөтэй:*** Л.Гантөмөр, С.Одонтуяа, С.Эрдэнэ, Л.Эрдэнэчимэг.

***Тасалсан:*** Ц.Даваасүрэн.

***“Засгийн газарт үүрэг өгөх тухай” Улсын Их Хурлын тогтоолын төсөл (санал, дүгнэлтээ Төрийн байгуулалтын байнгын хороонд хүргүүлнэ)***

Хэлэлцэж буй асуудалтай холбогдуулан Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа нар байлцав.

Тогтоолын төслийн талаарх төсөл санаачлагчийн илтгэлийг Улсын Их Хурлын гишүүн О.Баасанхүү танилцуулав.

Төсөл санаачлагчийн илтгэлтэй холбогдуулан Улсын Их Хурлын гишүүн Г.Уянга, Ж.Батсуурь, Ц.Нямдорж, С.Дэмбэрэл, Ц.Оюунгэрэл, А.Тлейхан, Д.Арвин, Ж.Эрдэнэбат нарын асуусан асуултад Улсын Их Хурлын гишүүн О.Баасанхүү, Ё.Отгонбаяр нар хариулж, тайлбар хийв.

Улсын Их Хурлын гишүүн Ж.Эрдэнэбат Улсын Их Хурал дахь АН-ын бүлэг завсарлага авч байгааг мэдэгдэв.

***Хуралдаан 12 цаг 10 минутад өндөрлөв.***

 ***Тэмдэглэлтэй танилцсан:***

 НИЙГМИЙН БОДЛОГО, БОЛОВСРОЛ,

 СОЁЛ, ШИНЖЛЭХ УХААНЫ БАЙНГЫН

 ХОРООНЫ ДАРГА З.БАЯНСЭЛЭНГЭ

 ***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ ХӨТЛӨГЧ Д.ЭНЭБИШ

 **МОНГОЛ УЛСЫН ИХ ХУРЛЫН 2012 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БОЛОН**

**ЭДИЙН ЗАСГИЙН БАЙНГЫН ХОРООНЫ ХАМТАРСАН ХУРАЛДААН**

**2013 ОНЫ 01 ДҮГЭЭР САРЫН 23-НЫ ӨДӨР (ЛХАГВА ГАРИГ)-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 ***Хамтарсан хуралдаан 11 цаг 00 минутад эхлэв.***

**З.Баянсэлэнгэ:** -Өнөөдөр Нийгмийн бодлого, боловсрол, соёл, шинжлэх ухааны байнгын хороо, Эдийн засгийн байнгын хорооны хамтарсан хуралдааныг явуулж байна.

 Байнгын хорооны хуралдаанд Нийгмийн бодлого, боловсрол, соёл, шинжлэх ухааны байнгын хорооноос ирвэл зохих 19 гишүүнээс 12, Эдийн засгийн байнгын хорооноос ирвэл зохих 19 гишүүнээс 10 гишүүн ирсэн байна. Ингээд хуралдааны ирц бүрдсэн тул хуралдаанаа эхэлж байна.

 Өнөөдрийн хамтарсан хуралдаанаар Хөдөлмөрийн аюулгүй байдал, эрүүл ахуйг хангах болон барилгын салбарын талаар авах зарим арга хэмжээний тухай Улсын Их Хурлын тогтоолын төслийн анхны хэлэлцүүлгийг явуулна.

 Хэлэлцэх асуудалтай холбогдуулан өөр саналтай гишүүд байна уу? Байхгүй бол хэлэлцэх асуудлаа батлах уу. Хэлэлцэх асуудлаа баталъя.

 Хөдөлмөрийн аюулгүй байдал, эрүүл ахуйг хангах болон барилгын салбарын талаар авах зарим арга хэмжээний тухай Улсын Их Хурлын тогтоолын төслийн анхны хэлэлцүүлгийг явуулъя.

 Хэлэлцэж буй асуудлаар асуух асуулттай гишүүд байна уу? Асуух асуулттай гишүүд гараа өргөнө үү. Дэмбэрэл гишүүн.

 **С.Дэмбэрэл:** -Би одоо нэг ийм юм асуух гээд байна л даа. Өмнө нь энэ асуудлыг хэлэлцэж байхад янз янзын санал гарсан. Одоо миний хэлж байсан үгийн протокол энд байна л даа. Тэгээд энэ дээр ажилладаг юм уу, үгүй юу ер нь. Одоо жишээлбэл эртээдийн байдлаар хэвээрээ орж ирсэн. Энийг би заавал өөрөө бичиж өгөх ёстой юм уу. Эсвэл миний бичсэн зүйлийг энд чинь бичээд авчихаж байгаа шүү дээ миний хэлсэн зүйлийг.

Тэгээд тэрнийг боловсруулаад ийм ийм санаа та хэлсэн байнаа. Энийг одоо ер нь оруулах талаар гээд ингээд нэг юм боловсруулалт хийсэн юм байхгүй л орж ирээд байх юм. Эсвэл энэ одоо болдоггүй юм уу. Би эсвэл тэгж их олон юм ярих ер нь хэрэг байгаа юм уу. Хэрэв миний санал хэлэлцэгдэж, тусгагдахгүй бол жишээлбэл, энд сая надад миний хэлсэн юмнуудыг, хэлсэн зүйлүүдийг ингэж авчирч өглөө л дөө. Хэд хэдэн санаа хэлсэн байгаа юм.

Тэгэхээр нь би, хэрэв би байсан бол энэ бүгд дээр ингээд боловсруулаад л, ингээд ийм байдлаар оруулчихъя, тэгчихье гээд ингэх ёстой. Гэтэл би сая 2 зарчмын зөрүүтэй санал бичиж өглөө. Энэ бол би залхуураад бичиж өгч байгаа юм. Энэ олон юмнуудаас за за энэ хоёроор нь оруулчихъя гэж. Тэгэхээр ийм байдлаар цаашид явах юм уу. эсвэл би одоо өөрөө бүгдийг нь заавал бичиж өгдөг, тэгээд ингээд цаашаа ингээд хэлэлцүүлдэг ийм журмаар явах юм уу, энэ одоо хууль тогтоомжиндоо юу гэж заасан байдаг юм бэ, яах ёстой юм. Энийг нэг тодорхой болгоод өгөөч надад.

**З.Баянсэлэнгэ:** -Их Хурлын тогтоолын төслийг хэлэлцэх үеэр гишүүдээс маш их санал гарч байсан. Хэлэлцэж буй асуудалтай холбогдуулан ажлын хэсэг ирсэн байгаа. Тэгэхээр өнөөдөр анхны хэлэлцүүлэг дээрээ бид гаргаж байсан саналуудаа дахиж гаргаад, тэгээд зарчмын зөрүүтэй саналаараа санал хураалтаа явуулаад ингээд анхны хэлэлцүүлгээр оруулах ёстой гэж үзэж байгаа юм.

Хэлэлцэж буй асуудалтай холбогдуулан ирсэн ажлын хэсгийг танилцуулъя. Ганцэцэг Хөдөлмөрийн яамны Төрийн нарийн бичгийн даргын үүргийг түр орлон гүйцэтгэгч, Алимаа Хөдөлмөрийн яамны Хөдөлмөрийн харилцаа, бодлого, зохицуулалтын газрын даргын үүргийг түр орлон гүйцэтгэгч, Гүньбазар Мэргэжлийн хяналтын ерөнхий газрын даргын үүргийг түр орлон гүйцэтгэгч, Жаргал Мэргэжлийн хяналтын ерөнхий газрын дэд бүтцийн хяналтын газрын дарга, Эрдэнэтөгс Мэргэжлийн хяналтын ерөнхий газрын Хөдөлмөр нийгмийн хамгааллын хяналтын хэлтсийн дарга гэсэн хүмүүс ирсэн байна.

Ажлын хэсгээс асуух асуулттай, мөн дэмбэрэл гишүүний асуултанд хариулах ажлын хэсэг хариулах уу. Мөн дээр нь бас төсөл санаачлагч бас.

**С.Дэмбэрэл:** -За за ерөнхийдөө хариулаад ч яахав дээ би ер нь мэдэж байна за хэрэггүй.

**Я.Санжмятав:** -Би нэг үг хэлчих үү.

**З.Баянсэлэнгэ:** -За Санжмятав гишүүн.

**Я.Санжмятав:** -Ер нь түрүүчийн нөгөө хэлэлцэх эсэх асуудал Их Хурал руу орох үед бол нэлээн олон саналууд гарсан. Энэ материалд байж байгаа. Одооны энэ саналуудаа аваад энэ хуралдааны дараагаар бол нэлээн томхон ажлын хэсэг гараад, мэргэжлийн холбоод, яамдуудын төлөөллүүдийг оролцуулаад нэлээн чамбайхан юм болгоод гараад авбал хаа хаанаа бас хэрэгтэй байгаа. Тийм учраас ийм горимын саналыг би бас гаргаж байна.

**З.Баянсэлэнгэ:** -Тэгэхээр Санжмятав гишүүн ажлын хэсэг байгуулж, энэ тогтоолынхоо төсөл дээр ажиллая гэсэн горимын санал гаргаж байгаа учраас горимын саналыг дэмжиж байгаа гишүүд гараа өргөөд баталчихъя. Тийм тэгээд гишүүдээс саналаа аваад ажлын хэсэг дээрээ боловсруулалтаа хийгээд орж ирсэн нь дээр үү. Батзандан гишүүн.

**Ж.Батзандан:** -Гишүүдээс тогтоолын төсөлтэй холбогдуулж олон санал гарсан байгаа. Энэ бол хэлэлцэх эсэхийг шийдэх явцад гарсан саналууд. Одоо өнөөдөр анхны хэлэлцүүлэг хийж байгаа учраас тэр гол гол саналуудаа, гаргасан саналуудаар нь зарчмын зөрүүтэй санал хураалт явуулаад, тогтоолын төсөлдөө чуулган руугаа оруулчих нь бараг зөв болов уу. Хэрвээ ажлын хэсэг байгуулагдаад явнаа гэдэг бол тогтоолын төсөл батлагдах хугацаа улам л хойшлогдоно гэсэн үг гэж би ойлгоод байна.

Энэ дээр референт Байнгын хорооныхон юу гэж бодож байна, саналаа хэлээч.

**С.Дэмбэрэл:** -Энэ дээр чинь одоо зарчмын зөрүүтэй санал явдаггүй биз дээ. Одоо бол эхлээд. Явах уу.

**Ж.Батзандан:** -Явалгүй яахав.

**З.Баянсэлэнгэ:** -Зарчмын зөрүүтэй саналаараа санал хураалтаа явуулна.

**Ж.Батзандан:** -...дор хаяж 3, 4 санал гаргасан чухал саналууд тэрэн дээр санал хураалт явуулаад л шийдээд шийдээд явчихна.

**С.Дэмбэрэл:** -Тэрнийгээ бичиж өгөх юм уу.

**Ж.Батзандан:** -Бичгээр өгнө гэсэн үг.

**С.Дэмбэрэл:** -Тэгвэл одоо энэ чинь дүүрэн санал Батхүүгээс авахуулаад дүүрэн санал байна даа. Батхүү саналаа өгсөн үү жишээ нь.

**З.Баянсэлэнгэ:** -Санжмятав гишүүн гар өргөөд байна.

**Я.Санжмятав:** -Би бол одоо энэ хэлэлцэх эсэхээ шийдсэн учраас нэлээн нарийвчилсан саналууд гишүүд гаргах байх тийм биз нэмэгдээд тийм. Тэгээд тэрний дараагаар манайхаас Байнгын хорооноос ажлын хэсэг гарахдаа бид нар тэр гарсан саналууд дээрээ нэгтгэж байгаад давхцсан саналуудаа давхцаж, одоо давхцсаныг нь арилгаад, оруулж ирж байгаад тэгээд санал хураагаад явах нь зөв болов уу л гэж бодоод байгаа юм.

Нэлээн сайн ажиллах шаардлага байгаа учраас би тэгээд байна л даа. Маш олон саналуудын их одоо чухал асуудал. Тийм учраас саналуудыг нь нэмж аваад тэгээд ажлын хэсэг гаргаж байж л оруулж ирсэн нь илүү үр дүнтэй болох болов уу гэж бодоод байгаа юм.

**З.Баянсэлэнгэ:** -Тийм, тэгэхээр энэ дээр нэг хоёр асуудал байна л даа. Санжмятав гишүүний гаргасан горимын санал дээр санал хураалт явуулаад, дэмжигдээгүй тохиолдолд зарчмын зөрүүтэй саналаар санал хураалтаа явуулаад ингээд явах хоёр зам байгаа юм. Тэгэхээр эхлээд горимын саналаараа санал хураалт явуулаад, дэмжигдээгүй тохиолдолд гишүүд өөрсдөө зарчмын зөрүүтэй саналуудаа гаргаад, энэ анхны хэлэлцүүлгээ явуулна гэсэн үг.

Тэгээд эцсийн хэлэлцүүлэг дээр одоо зарчмын зөрүүтэй саналууд орж ирсэн эсэх.

**С.Дэмбэрэл:** -Энэ дээр санал хураагаад байх юм байхгүй юм шиг санагдаад байх юм. Зүгээр одоо саналуудаа хэлээд л бичиж өгсөн би тэрнийгээ тайлбарлаад л явбал шууд болдоггүй юм уу.

**З.Баянсэлэнгэ:** -Дэгээрээ л явж байна. Дэмбэрэл гишүүн ээ, дэгээрээ явна шүү дээ. Горимын санал гаргасан учраас тэр горимын саналыг дэмжих эсэхээр нь санал хураалт явуулна.

**С.Бямбацогт:** -Энэ сая Санжмятав гишүүн хэлж байна л даа. Бас нэлээн тогтоолын төслийг ажлын хэсэг байгуулж, нэлээн нухаж бас харъя эргэж гэж. Бас харахгүй бол болохгүй заалтууд байх шиг байна. Аж ахуйн нэгж байгууллагууд үйлдвэр, үйлчилгээний зардлыг 10.0 хувиас доошгүй хөрөнгийн хэмжээний хөрөнгийг Хөдөлмөрийн аюулгүй байдал, эрүүл ахуйн болон үйлдвэрлэлийн осол мэргэжлээс шалтгаалах, үүсэхээс урьдчилан сэргийлэх зардалд зарцуулах чиглэлээр холбогдох хуульд нэмэлт, өөрчлөлт оруулах хуулийн төслийг боловсруулж Улсын Их Хуралд өргөн мэдүүлэх гэж байна л даа.

Яг ийм байдлаар Улсын Их Хурал хувийн хэвшлийн үйл ажиллагаа руу зардлаа тэгж хуваарил, орлогоо ингэж ол, орлогоо эндээс ингэж ол гэдэг байдлаар тийм хатуу үүрэг өгсөн хуулиудыг бас баталж болох уу, болохгүй юу. Энэ дээр Санжмятав гишүүн бас Хөдөлмөрийн сайдын хувьд та бас хариулт өгөх хэрэгтэй байх. Энэ зөв үү, буруу юу гэж. Үүнтэй холбогдоод цаашдаа бас бид анхаарах ёстой асуудлууд байгаад байгаа.

Өнөөдөр ажилгүй олон иргэд байна гээд яриад байдаг мөртлөө ажил хийх гэхээр баялаг бүтээх салбартаа ажиллах хүчээ олдоггүй. Сард сая төгрөгний цалин өгье, хоёр сая төгрөгний цалин өгье гэхээр ажиллах хүч олдоггүй. Бүгдээрээ л төрд ажиллах юмсан, төрд ажилламаар байна гэж хүсдэг. Энэ одоо хөдөлмөрийн зах зээлийн эрэлт нийлүүлэлтийг яаж зохицуулах гэж байна. Уул уурхайн салбар маань өнөөдөр маш өндөр цалинтай, Монгол Улсын сор болсон боловсон хүчнүүдийг хуульч, эдийн засагчаас нь авахуулаад барилгын салбарын одоо гагнуурчин, эксковаторчин, жолооч хүртэл бүгдийг нь аваад явчихдаг. Энийгээ яаж зохицуулах гэж байгаа юм.

Уул уурхайн салбарт нийт цалингийн зардал бол нийт зардлынх нь маш бага хувийг эзэлдэг. Үйлдвэрлэлийн салбарт бол тодорхой 20, 30 хувийг эзэлдэг. Үйлчилгээний салбарт зөвлөх үйлчилгээний салбар гээд ирэх юм бол 70, 80 хувь нь цалингийн зардал болоод явчихдаг. Энэ дээр цаашдаа ямар бодлого барьж, энэ нийт Монгол Улсын уул уурхайгаас бусад салбараа дэмжих юм бэ. Ямар бодлого явуулах юм бэ. Энэ дээр бас бодож байгаа, санаж байгаа юм байдаг бол бас хэлж өгөөч ээ. Цаашдаа юу хийх гэж байгаа юм.

Ийм байдлаар ер нь бас Улсын Их Хурлаас тогтоол гаргаад, хууль гаргаад, хувийн хэвшлийн үйл ажиллагаа руу шууд хөндлөнгөөс оролцоод байх шаардлагатай юу, шаардлагагүй юу. Ийм учраас ажлын хэсэг бас нэлээн сайн ярих ёстой байх аа. Санжмятав сайд энэ талаар бас юу гэж боддог талаар хариулт өгөөч ээ гэж одоо хүсч байна.

**З.Баянсэлэнгэ:** -Төсөлтэй холбоотойгоор асуулт асуучихлаа Бямбацогт тиймээ. Тэгэхээр горимын санал дээр. Санжмятав сайд хариул.

**Я.Санжмятав:** -Бямбацогт гишүүн бид хоёрын горимын санал давхцаад байгаа юм л даа. Би юу вэ гэхээр яг саяны яриад байгаа энэ асуудлыг нэлээн нухацтайхан, энэ одоо тогтоол гарахтай холбогдуулаад сайн ажиллаад авъя. Одоо Барилга, хот байгуулалтын яам, Зам тээврийн яам гээд одоо хүн их олноор ажилладаг, осол аваарь их гардаг энэ асуудлуудаа нэгмөсөн цэгцлэх шаардлагууд байгаа юм.

Тогтоол дотор орсон нэг зүйл бол Хөдөлмөрийн аюулгүй ажиллагааны ажилтнуудыг бол тухайн аж ахуйн нэгжүүд нь цалинжуулахгүйгээр одоо орчихсон байж байгаа юм. Мэргэжлийн холбоодоо тайлангаа тавьдаг, тэр хүмүүсээс одоо тусгаар байлгая гээд. Тийм учраас энэ Эдийн засгийн байнгын хороотой хамтраад байж байгаа асуудал, төсөв хөрөнгийн асуудлууд яригдана гээд нэлээн олон асуудлууд бий. Саяны Бямбацогт гишүүний ярьсан энэ асуудалтай холбогдуулаад ярих юм бол нэлээн өргөжсөн асуудлууд болох байх.

Тийм учраас гишүүдийнхээ гарсан саналуудыг бид тэмдэглэж аваад, энэ хуралдааны эцэст нь бол нэг ажлын хэсэг өргөтгөсөн нэлээн томоохон ажлын хэсэг гараад тодорхой хугацаанд, нэлээн чанартай ажиллавал цаашдаа энэ гарсан тогтоол маань хэрэгжих, үр өгөөж талаасаа бол их үр дүнтэй болноо гэдэг үүднээс л би ажлын хэсэг байгуулж өгөөч гэж горимын санал гаргасан юм.

**З.Баянсэлэнгэ:** -Тэгэхээр горимын саналаараа санал хураалт явуулчихъя. Тэгээд дэмжигдвэл ажлын хэсгээ байгуулъя. Санжмятав гишүүний гаргасан ажлын хэсэг байгуулж ажиллая гэсэн горимын саналыг дэмжиж байгаа гишүүд гараа өргөнө үү. 18-10. Дэмжигдлээ.

Тэгэхээр Хөдөлмөрийн аюулгүй байдал, эрүүл ахуйг хангах болон барилгын салбарын талаар авах зарим арга хэмжээний тухай ажлын хэсгийн ахлагчийг томилъё. Санаачлагч бол орохгүй. Тэгэхээр ажлын хэсгийн ахлагчаар. Санаачлагч орохгүй. Тэгэхээр Ганбаатар гишүүн, хоёр ч ажлын хэсэг яг үнэн. Дэмбэрэл гишүүнээр яахав яах уу.

**С.Дэмбэрэл:** -Би одоо 3 ажлын хэсэгтэй байгаа.

**Ц.Нямдорж:** -Би нэг юм хэлчих үү. Наад ажлын хэсгээ энэ гишүүдээс нэгэн дээр нь ахлуулаад тэгээд бүрэлдэхүүнд нь энэ үйлдвэрчин, Барилгын яам, энэ Хөдөлмөрийн яам гэх мэтийн мэргэжлийн хяналтын байгууллага гээд ийм байгууллагуудаас нарийн мэргэжлийн хүмүүс оролцуулж ажиллуулах хэрэгтэй. Яг үнэндээ Их Хурлын гишүүд ийм тогтоолын төсөл боловсруулаад сууж байх тийм мэргэжил ч хүрэхгүй шүү дээ.

Тийм учраас нэг гишүүнээр ахлуулаад бүрэлдэхүүнд нь яг ажил хийдэг хүмүүс оруулаад, тэгээд барилгачдын холбоо ч гэж юм байгаа байх. Ингээд ажиллуулаад тэгээд тогтоол гарвал хуулийн хүрээнд гайгүй юм гаргах хэрэгтэй л дээ. Энэ сүүлийн үед ер нь энэ хүний өмчинд халддаг. Айлган сүрдүүлдэг, энэ янз янзын энэ осол энэ тэр чинь өнөөдөр ч гарч байгаа юм биш л дээ. Аливаа улс гүрэнд үеийн үед л ийм асуудал гарч байдаг л даа. Тэгээд энийг далимдуулаад л хүний өмчинд халдах гэж оролдоод л, ер нь нэг тийм дээр үеийн фашизм гарч ирж байсан үеийн өмнөх үеийн улс төрийн нөхцөл байдал Монголд бүрдээд байна шүү дээ. Энэ дээрээ энэ ажлын хэсэг нь анхаарах хэрэгтэй.

Зах зээлийн эдийн засгийг төгөлдөршүүлнэ гэдэг юм ярих ёстой байтал бид одоо үнэгүйгээр тэр хурааж авдаг 60-аад оны beatlesгарч ирж байх үеийн нураана, хураана, сөнөөнө дарна гэсэн тийм юм л одоо энэ засгийн үед хийгдээд байна л даа. Магадгүй зарим нь тэр beatles-ийг их хүүхэд байхдаа сонсож, beatles-ийн хөшөө босгож гүйгээд байгаа учраас хамгийн түрүүнд л тэр нураана гэдэг үг санаанд нь ордог юм шиг байгаа юм. Ингэж болохгүй шүү дээ.

Ер нь энэ манай Засгийн газрын нөхдүүд энэ хаашаа явж байна вэ гэдгээ эргэж нэг харахад илүүдэхгүй болчихсон байх аа. Хэтэрхий генийн, хэтэрхий ойворгон, хэтэрхий сагсуу, хэтэрхий юмаа тооцоогүй зүгээр л нэг.... баараггүй тэгээд томчуудын хажууд хэнхэг юм яриад сууж байдаг нэг хэнхэг пацаанууд байдаг. Тийм байдлаар засгийн ажил явуулаад болж өгөхгүй байна шүү дээ.

Энэ асуудлаар тэгээд ажлын хэсгээ байгуулаад, ажиллуулаад, тэр Санжмятавыг нь яриад байгаагаар та нар яам, энэ холбогдох газрууд нь тогтоолын төсөлд бичгээр санал ирүүлчих хэрэгтэй л дээ. Тэгээд тэр бичгээр ирүүлсэн саналыг нь ажлын хэсэг дээрээ нэг сайн шүүрдээд, нэг багц болгоод, ердөө хуулийн хүрээнд гаргах хэрэгтэй л дээ. 70 байшин нураана л гэнэ. Ер нь юу болоод байгаа юм.

Цаад талд нь хөрөнгө босчихсон, зээлээр баригдчихсан, ядуу хүтүү амьдралтай нэг амьдаръя гэсэн авгай явж байгааг ер нь энэ манай эрх баригчид сайтар харж байна уу, үгүй юу. Би энэ намар Эрдэнэчимэг гэдэг хүнээр тогтоолоо. Зайлуул тэр Таван шарын наадах нь талд нэг 4 давхар байшингийн краказ... бололтой. Тэгээд тэрийг нь нураана гээд л энэ хотын захиргаа бүрэн бүрэлдэхүүнээрээ л... газартай дайраад байх юм. Хэнд хэрэгтэй юм, юунд хэрэгтэй юм. Шугамыг нь татаад л өгчихгүй юу. Багтаж ядсан хөрөнгөөрөө. Ийм юман дээр анхаарахгүй бол энэ улс орон чинь хэт ....тал руугаа яваад байна шүү. Хэтэрхий том коммунизм, фашизм ханхалсан, хүчирхийлэл ханхалсан тал руугаа засгийн чинь ажил яваад байна шүү.

Бид энийг хүсээгүй биз дээ. Бид нар ийм нийгэм байгуулахын төлөө, ... нураахын төлөө яриагүй биз дээ. Нэг ч гэсэн босч байгаа байшин барилгыг дэмжих ёстой юм байгаа биз дээ энэ төр. Ийм учраас энэ аюулгүй байдлынхаа асуудлыг хөгжлийнхөө асуудалтай холбосон хэтийг харсан ийм шийдвэр байх ёстой шүү, санал байх ёстой шүү гэдэг энэ ажлын хэсэгтээ анхааруулж өгөх хэрэгтэй.

Юм л болгоны өмчлөл рүү дайрсан, юм л бол нураана, бутраана, хагална, устгана гэсэн юм ярьсан. Ийм юм энэ засагт хийж болохгүй ээ. Одоо энэ гол сайд нар, зарим сайд нар энд сууж байна. Би олон удаа ярьж байгаа. Та нар энэ хөрсөн дээр нэг буугаад өгөөч. Хий агаарт битгий сэвээд байгаач. Зарим нь зүгээр л агаарт далавчаа буудуулчихсан шувуу шиг ... сэвж байна шүү дээ.

**З.Баянсэлэнгэ:** -Гол асуудлаа яръя.

**Ц.Нямдорж:** -Ийм ийм асуудал дээр гол асуудал ярьж байна. Наад асуудал чинь нэг хийрхэлтэй яваад байгаа учраас би зориуд ярьж байгаа юм. Дэндүү хийрхэлтэй асуудлууд олон байна шүү дээ. Хийрхлээс салмаар байна шүү дээ, бодитой юм хиймээр байна шүү дээ.

**З.Баянсэлэнгэ:** -Ажлын хэсгийн ахлагчаар Батхүү гишүүнийг томилж байна. Батхүү гишүүн гишүүдийн гаргасан саналыг аваад ажлын хэсэгтээ гишүүдийн саналаар авч ажиллуулаад, холбогдох салбарын хүмүүсийг оролцуулсан ийм өргөн хэмжээтэй ажлын хэсгийг ахлаад явж чаднаа гэж итгэж байна. Тэгээд эхний асуудлаа дуусгая.

Хоёр дахь хуралдаан Нийгмийн бодлогын байнгын хороон дээр. Нийгмийн бодлогын байнгын хороо хуралдана. Үргэлжлээд. Ажлын хэсэг дээрээ ор. Батсуурь гишүүн ээ, та ажлын хэсэг дээрээ ороод ажиллаад явчих. Тийм, одоо Нийгмийн бодлогын байнгын хороо үргэлжлээд хуралдана.

 ***Хамтарсан хуралдаан 11 цаг 20 минутад өндөрлөж, Нийгмийн бодлого, боловсрол, соёл, шинжлэх ухааны байнгын хорооны хуралдаан үргэлжлэн хуралдав.***

Хоёр дахь асуудалдаа оръё.

**З.Баянсэлэнгэ:** -Байнгын хорооныхоо гишүүдийн энэ өдрийн амгаланг айлтгая. Нийгмийн бодлого, боловсрол, соёл, шинжлэх ухааны байнгын хорооны хуралдаанд ирвэл зохих 19 гишүүнээс 12 гишүүн ирсэн тул ирц хүрэлцсэн гэж үзэж Байнгын хорооныхоо хуралдааныг эхэлье.

 Өнөөдрийн Байнгын хорооныхоо хуралдаанаар Засгийн газарт үүрэг өгөх тухай Улсын Их Хурлын тогтоолын төслийг авч хэлэлцэнэ. Манай Байнгын хороонд Төрийн байгуулалтын байнгын хорооноос хүсэлт ирсэн байгаа. Төрийн тусгай хамгаалалтын эмнэлгийн талаар Засгийн газрын гаргасан 2012 оны 12 дугаар сарын 20-ны өдрийн Засгийн газарт үүрэг өгөх тухай Улсын Их Хурлын тогтоолын төсөл байгаа юмаа.

 Тэгэхээр энэ төрийн албан хаагчдын нэгдсэн эмнэлгийн шинээр баригдаж байгаа барилгын зориулалтыг өөрчилж, Хууль зүйн яам, Улсын прокурорын газрын контор болгох шийдвэр гаргасантай холбогдуулан манай Байнгын хороо одоо ямар байр суурьтай байгаагаа илэрхийлээч ээ гэж хүсэлт өгсний дагуу өнөөдрийн Байнгын хорооны хуралдаанаараа хэлэлцүүлж байгаа юмаа.

 Хэлэлцэх асуудалтай холбогдуулан өөр саналтай гишүүд байна уу? Байхгүй бол хэлэлцэх асуудлаа батлах уу? Баталъя.

 Засгийн газарт үүрэг өгөх тухай Улсын Их Хурлын тогтоолын төсөл гишүүдийн гар дээр тараагдсан байгаа. Төсөл санаачлагчийн илтгэлийг Улсын Их Хурлын гишүүн Баасанхүү танилцуулна.

 **О.Баасанхүү:** -Тогтоолын төсөл өргөн мэдүүлэх тухай гэж байна. Монгол Улсын Үндсэн хуулийн 26 дугаар зүйлийн 26.1 дэх хэсэг. Монгол Улсын Их Хурлын 7 дугаар зүйлийн 7.3-т заасан бүрэн эрхийнхээ дагуу Засгийн газарт үүрэг өгөх тухай Улсын Их Хурлын тогтоолын төслийг санаачлан боловсруулсан юм.

 Энэхүү тогтоолын төслийн товч танилцуулгыг одоо та бүгдэд хэлье. Төрийн албан хаагчийн нэгдсэн эмнэлгийн шинээр баригдаж байгаа барилгын зориулалтыг өөрчилж, Хууль зүйн яам, Улсын ерөнхий прокурорын газрын контор болох шийдвэрийг Засгийн газраас гаргасан нь холбогдох бодлого, хууль тогтоомжийг зөрчсөн байх тул Засгийн газарт үүрэг өгөх тухай тогтоолын төсөл боловсруулав.

 Улсын Их Хурлаас гаргасан шийдвэр, авч хэрэгжүүлсэн арга хэмжээ нь тухайн эмнэлгийн зориулалтын дагуу барилгад тоног төхөөрөмж хангах тухай 4 жил чиглэсэн бөгөөд Засгийн газарт дагаж мөрдсөн төсвийн хууль, түүнийг хэрэгжүүлэх тогтоолыг зөрчиж, уг барилгыг конторын зориулалтаар ашиглах шийдвэр гаргасан байна.

 Засгийн газрын энэхүү хууль бус шийдвэр нь дараах нөхцөл байдлыг үүсгэж байна. Үүнд:

 1.Тус барилгыг бариулах шийдвэрийг Улсын Их Хурлаас гаргаж 4 жил дараалан холбогдох зардлыг Төсвийн тухай хуульд тусгасан тул төрийн шийдвэрийг дураараа өөрчлөх эрх Засгийн газар болон салбар хариуцсан сайдад байхгүй.

 2.Энэхүү барилгын зураг, төсөв нь анх эмнэлгийн зориулалтаар хийгдэж, барилга нь баригдаж, тоног төхөөрөмж нь суурилагдсан тул түүнийг конторын зориулалтаар ашиглана гэвэл дахин зураг төсөв зохиож, их хэмжээний нэмэлт зардал гарна.

 3.Хууль зүйн яам, Улсын ерөнхий прокурор, Дээд шүүх зэрэг байгууллагууд бүгд албан ажлын шаардлага хангасан, харьцангуй хожуу, 1970-1980 оны үед баригдсан, зохих засвар хийгдсэн, барилга байгууламжид үйл ажиллагаа явуулж байгаа болно.

 4.Хууль зүйн салбарт тусгай эмнэлэг хэрэггүй гэж Засгийн газар үзэж байгаа бол уг эмнэлгийг Эрүүл мэндийн яамны харьяанд шилжүүлэх төсөл, эмнэлэг, эсхүл улсын мэдлийн тусгай зориулалтын эмнэлгийн хэлбэрээр ажиллуулах нь хүн амын эрүүл мэндийг хамгаалах үйлсэд чухал ач холбогдолтой. Дашрамд дурдахад 1990 оноос хойш Улаанбаатар хотод болон улсын хэмжээнд ганц ч ийм төрлийн эмнэлэг бариагүйгээс эмнэлэг, түүний дотор төрөх эмнэлэг хүрэлцэхгүй байгаад байнга асуудал үүсгэж буйг хүн бүхэн мэднэ.

 5.Хотын төвд А зэрэглэлийн бүсэд эмнэлэг барьж болохгүй гэж Хууль зүйн яамны зарим удирдлага мэдэгдэл хийсэн. Энэ эмнэлэг урд нь ч байсан, хотын төвд байрладаг гэдгээрээ нийслэлчүүдийн эрүүл мэндэд хохирол учруулсан тохиолдол байхгүй. Хотын А зэрэглэлийн бүсэд Чингэлтэй дүүргийн эмнэлэг Улсын клиникийн 1, 2 дугаар эмнэлгүүд үйл ажиллагаа явуулдаг.

 Энэхүү А зэрэглэлийн гэх бүсэд эмнэлэг байж болохгүй гэж үзэж байгаа бол эдгээр 3 эмнэлгийг ч нүүлгэн шилжүүлэх шаардлага гарна.

 6.Батлан хамгаалах яамны харьяа Цэргийн госпиталын шинэ эмнэлэг 2011 оноос баригдаж эхэлсэн. Салангид 3 блок барилгаас бүрдэх уг цогцолборын ажил дөнгөж цутгалтын шатанд байгаа бөгөөд 1 дүгээр гол корпусын суурийг дөнгөж энэ жил цутгаж дууссан байна. Уг барилгын эмнэлгийн тоног төхөөрөмж, тавилга хэрэгслийг ямар эх үүсвэрээр, хэзээ, хэрхэн санхүүжүүлэх нь одоо болтол шийдэгдээгүй. Цэргийн госпиталь 300 гаруй ажиллагсадтай. 310 орчим өвчтөнийг хэвтэж эмчлүүлэх тооцоотой.

 Өөрөөр хэлбэл тэнд дүнгээрээ 600 орчим хүн нэг зэрэг ажиллах буюу эмчлүүлэх багтаамжтай. Үүн дээр төрийн албан хаагчдын нэгдсэн эмнэлгийн 300 шахам ажиллагсад шилжин ажиллана гэж тооцвол уг эмнэлэг өвчтөн хэвтүүлэх оргүй болж мэдэхээр байна. Уг цогцолборын дэргэд дахин төрийн албан хаагчдын шинэ эмнэлгийн одоогийн зураг төсвөөр барина гэвэл ойролцоогоор 4 жилийн хугацаа шаардагдана.

 7.Тус эмнэлэгт нийт 300 орчим эмч, эмнэлгийн ажилтнууд ажиллаж, 30 мянга хол давсан тусгай албаныхан болон тэдгээрийн гэр бүлийнхэн, жирийн иргэдэд үйлчилдэг.

 8.Эмнэлгийн дээр дурдсанаас бусад тоног төхөөрөмжийг БНСУ-ын хөнгөлөлттэй зээлд хамруулах саналыг Засгийн газраас гаргасны дагуу тус улсын мэргэжлийн байгууллагын холбогдох хүмүүс Монгол Улсад тодорхой хугацаагаар ажиллаж, шаардагдах тоног төхөөрөмжийн судалгааг гаргаж, одоо уг зээлийг олгох шийдвэр гаргаж байгаа болно.

 Засгийн газар энэхүү бодит байдлыг үл харгалзан, уг эмнэлгийн зориулалтыг өөрчлөх шийдвэр гаргасан нь төрийн бодлого дээр дурдсан хууль тогтоомжийг зөрчиж байгаа тул уг тогтоолыг хүчингүй болгох талаар Засгийн газарт үүрэг өгөх нь зүйтэй гэж үзэж холбогдох тогтоолын төслийг боловсруулан өргөн мэдүүлж байна гээд Их Хурлын 21 гишүүн гарын үсэг зурсан болно. Тэгээд хэлэлцэж өгнө үү.

 **З.Баянсэлэнгэ:** -Хэлэлцэж буй асуудалтай, төсөл санаачлагчаас асуух асуулттай хүн байна уу. Уянга гишүүн, дараа нь Батсуурь гишүүн.

 **Г.Уянга:** -Надад горимын гэмээр нэг санал байх юм. Горимын санал гэж нэрлэж болох байх гэж бодож байна. Би энэ төрийн тусгай албан хаагчдын нэгдсэн эмнэлгээр очиж үзсэн. Үнэхээр одоо эмч нарын тайлбарлаж байгаагаар бол сүүлийн хэдэн жил Монголд баригдаагүй эмнэлгийн зориулалтаар баригдсан асар үнэтэй хамгийн сүүлийн үеийн цоо шинэ CD IMRA аппаратыг авчирч зориулалтаар нь суулгасан, тэгээд иж бүрнээр нь одоо шийдсэн мэс заслын өрөө одоо яг л орчин үеийн байдлаар шийдсэн ийм эмнэлэг юм билээ.

 Хамгийн гол нь төсвөөс 20 гаруй тэрбум төгрөгийг зарцуулсан аппарат болон барилгын ажилд нь зориулаад өмнөх Их Хурлаас одоо олон жил дамжаад явж байгаа ийм эмнэлэг юм билээ.

 Маргааныг би бол тэр хамгийн эцсийн шатанд бол эмч нарын ажлын байр хохирохгүй, хүмүүсийн нийгмийн асуудал хөндөгдөхгүй, ядаж иймээр шийдэгдэх болов уу гэж бодсон. Хүмүүсийн ажлын байр бол хөндөгдөхгүй юм шиг байгаа юм. Гэхдээ өнөөдөр энэ тогтоолын төслийг дэмжих үү, үгүй юу гэдэг санал өгөхөд жишээлбэл би бол өөрийгөө мэдээлэл дутуу байна гэж хэлэх гээд байгаа юм. Би эмч нартай уулзсан. Хууль зүйн сайдтай уулзаж, яг энэ хууль зүйн салбарын шинэчлэлийн цогц бодлогынх нь талаар бас сонсмоор байгаа юм. Бүлэг дээр уулзаж сонсъё гээд амжсангүй.

 Ер нь бол бид нар иж бүрэн мэдээлэлтэй байж байж, маргалдаад байгаа, энэ асуудал үүсээд байгаа хоёр талыг нь бүгдэнгий нь сонсож байж, ингэж одоо үнэлж дүгнэж шийдвэрээ гаргаж саналаа өгөхгүй бол болохгүй байгаа юмаа. Тэгээд Хууль зүйн сайдын тэр салбарын шинэчлэлийн бодлогыг бид нар яг эмч нарын тавиад байгаа асуудалтай туухай дээр жигнэж үзмээр байгаа юм.

 Хэрвээ үнэхээр хууль зүйн салбарын энэ шинэчлэл үнэтэй бол тэр салбарын шинэчлэлт нь энэ барилгыг одоо авах нь аль зэрэг жин дарж байгаа юм. Энэ барилга өөрөө эмнэлгийн барилга хэвээрээ үлдсэн нь дээр үү, эсвэл одоо тэр Хууль зүйн яаманд шилжсэн нь дээр юм уу. Эмнэлгийн хэрэгцээ шаардлагыг авч үзэх юм бол мэдээж одоо манайд хангалттай байхгүй. Энэ эмнэлгээрээ байсан нь дээр. Хотын нэгдүгээр бүсэд байгаа гэдэг бол энэ одоо бид нар их олон эмнэлэг нүүлгэх шаардлагатай учраас энд одоо ганцхан энэ эмнэлэг дээр ингэж онцгойлон хандах нь ямар учиртай юм. Би энэ бүхнийг бас сайн ойлгохгүй байгаа байхгүй юу. Одоо санал өгөхөд би жишээлбэл бэлэн биш байна.

 Тийм учраас бид нар Хууль зүйн сайдыг сонсвол ямар вэ, яагаад заавал энэ эмнэлгийг авах гээд байгаа юм. Яагаад заавал прокурорт авч өгөх гээд байгаа юм. Тэгвэл тэр CD MRIаппаратуудыг нүүлгэх бололцоогүй, тэгвэл одоо нарийн тооцоолуураа алдчихдаг. Тэгвэл энэ олон тэрбумын хөрөнгө үргүй болчихно гэж бас эмч нар яриад байна. Энэ үндэслэлтэй юм уу, үгүй юм уу. Бид нар чинь мэргэжлийн хүмүүс биш болохоор бас мэдэхгүй байна шүү дээ. Тэгээд би бол Хууль зүйн сайдыг болон тал талын хүмүүсийг сонсвол яасан юм бэ гэдэг ийм горимын санал гаргаж байна.

 **З.Баянсэлэнгэ:** -Бид өнөөдөр энэ хэлэлцэж буй асуудалтай холбогдуулан Хууль зүйн яамны сайд, Эрүүл мэндийн яамны сайдыг оролцуулахаар дуудсан байгаа. Эрүүл мэндийн яамны сайд гадаадад ажилтай, орныхоо хүнийг томилсон эсэхийг одоо манай ажлын албанаас хэлээгүй байна. Хууль зүйн яамны сайд бол байгаа. Бас дуудсан байгаа. Ирээгүй байна. Тэгэхээр тийм. Батсуурь гишүүн.

**Ж.Батсуурь:** -Баярлалаа. Тэгэхээр энэ тогтоолын төсөлтэй холбоотой би бас санаачлагчаас асуух хэд хэдэн асуулт байна л даа. Нэгдүгээрт, тогтоолын төслийг Засгийн газарт явуулж, өөрөөр хэлбэл Их Хурлаар ийм тогтоолын төсөл хэлэлцүүлэх гэж байнаа гэж санал авдаг журамтай. Тэгэхээр ер нь Засгийн газар энэ тогтоолын төсөлд ямар нэгэн одоо санал ирүүлэв үү нэгдүгээр асуулт.

Хоёрдугаарт, энэ бидний одоо тарааж өгсөн, бидэнд ирсэн материал дээр бол Засгийн газрын тогтоолыг хүчингүй болгох тухай гэсэн 2 заалттай, үндсэндээ 3 дугаар заалт нь бол хэдийнээс хэрэгжих вэ энэ тэр гээд ийм тогтоолын төсөл байна л даа. Гэтэл таны танилцуулганд болохоор бол тэр Засгийн газарт үүрэг өгөх тухай ч гэнэ үү, арай өөр тогтоолын төсөл ярьчихлаа. Энэ одоо ийм олон тогтоолын төсөл яваад байгаа юм уу, аль эсвэл энэ бидэнд тарааж өгсөн энэ тогтоолын төсөл өөрчлөгдсөн юм уу гэсэн асуулт байна.

Гуравдугаарт бол энэ дээр энэ ер нь бол нэлээн урт удаан хугацаанд энэ одоо халуун намраар эхэлсэн энэ маргаан бол маш их одоо хүмүүсийг, ер нь нэлээн түвэгтэй байдалд хүргэж байгаа ийм маргаан. Тэгэхээр энэ мэдээлэл, хэвлэл, мэдээлэл, телевизээр явсан мэдээллүүдээс ингээд харахад бол яах аргагүй яахав Хууль зүйн яаманд өөрт нь ийм төрийн өөрсдийнх нь харьяалалд байдаг, төрийн тусгай албан хаагчдын хоёр томоохон клиникийн эмнэлэг хэрэггүй байж болно л доо. Гэхдээ тэр хоёр эмнэлгээ нэгтгэх гэж байгаа, тухайн салбарын удирдлагын нэг талаас зөв юм гэж харж болох байдал бол ажиглагдаж байгаа.

Гэхдээ энэ эмнэлгийн зориулалтаар баригдаад, би өөрөө одоо барилгын мэргэжлийн инженер хүн. Анхнаасаа тухайн барилгын зураг төсөв боловсруулах шатнаас эхлээд 80 хувийн гүйцэтгэл хүртэл энэ эмнэлгийн зориулалтаар одоо баригдаад, их хэмжээний хөрөнгө зарцуулаад, 80 хувийн гүйцэтгэлтэй болчихсон энэ барилгыг өөр зориулалтаар ашиглах ямар ч боломжгүй ээ.

 Тийм учраас энийг ямар нэгэн контор болгоно гэдэг дээр бол би үндсэндээ одоо таны тогтоолын төслийг дэмжиж байгаа юмаа. Дэмжиж байгаа юм. Энэ бол яахав тэр салбар нь өөрөө хоёр эмнэлгээ нийлүүлээд ингээд цэргийн госпитальтайгаа нийлүүлээд ажиллах тийм бодлого байж болно. Гэхдээ энэ эмнэлгийг бол манай улс оронд ялангуяа төрөх эмнэлгээс эхлээд хүүхдийн эмнэлэг, бусад ер нь нарийн мэргэжлийн эмнэлэг бий болгох, байгуулах, барьж байгуулах онцгой шаардлагууд байгаа учраас энэ тогтоолын төслийг бол үндсэндээ дэмжиж байгаа юмаа. Энийг бол бас ойлгож байна.

Анхнаас нь эхлээд одоо баригдах шатанд, зураг төсөв боловсруулах шатнаас эхлээд л зургийн даалгавар гэдэг нь бол өөрөө нарийн мэргэжлийн эмнэлгийн зориулалттай учраас энэ бол үнэхээр өөрчлөх ямар ч боломжгүй гэдэг дээр бол би санал нийлж байна. Тэгээд саяын асуултууддаа хариулт тавъя.

**О.Баасанхүү:** -Баярлалаа асуулт асуусан гишүүдэд. Нэгдүгээрт нь, Уянга гишүүнд хандаж хэлэхэд, бүлэг дээр, би Шударга ёс эвслийн бүлгийн гишүүн. Та бүлэг дээр дуудсан тухай маш эртнээс хэлж байгаа. Бүлэг дээр ирэхгүй байгааг ч бас та мэдэж байгаа, би ч мэдэж байгаа. Яагаад гэвэл өнгөрсөн түрүүчийн 7 хоногийн 1 дэх өдөр сайд ирж мэдээлэл хийнэ гэсэн хийгээгүй. Өмнө нь бас би хэлж байсан. Сайд ирж мэдээлэл хийвэл би бүлгийн хуралд оролцъё гээд. Бүлгийн хуралд өөрөө би орж хэлэхэд сайд ирж мэдээллээ хийгээгүй. Одоо ч гэсэн хүрч ирээд мэдээлэл хийх бүрэн бололцоотой.

Би бол сайд хүсвэл ирж байна, хүсэхгүй бол ирэхгүй байж болно. Зүгээр асуудлын гол нь бол сайдтай холбоотой асуудал энд ярьж байгаа юм бишээ. Сайдын одоо эрх ашгийг хөндөж байгаа асуудал биш. Энэ бол зөвхөн Засгийн газрын бодлогын асуудал яригдаж байгаа юм. Тэгэхээр Засгийн газрын бодлого буюу Засгийн газрын тогтоолыг өөрчлөх тухай яриа болохоос биш Хууль зүйн сайдын тушаалыг өөрчлөх тухай асуудал яриагүй учраас заавал сайд байх уу, үгүй юу гэдэг нь харьцангуй юмаа л гэж хэлмээр байна.

Хоёр дахь асуудал болохоор Батсуурь гишүүн дээр би ингэж хариулах гээд байна л даа. 11 сарын 3-ны өдөр Засгийн газрын тогтоол гарсан. Дараа нь 11 сарын 5-ны өдөр миний бие хуулиар олгогдсон эрхийнхээ дагуу Засгийн газарт санал авахаар хүргүүлсэн. 12 сарын 8 гэхэд саналын хариу ирээгүй. Тэгэхээр би Дэгийн тухай хуулийн дагуу 30 хоногт багтаасан хариуг хариу гэж үзнэ. 30 хоног давсан хариуг хууль зөрчсөн хариу гэж үзнэ.

Тийм учраас хууль зөрчсөн ямар нэгэн хэрвээ хариуг араас нь ирүүлсэн байх юм бол тэрийг бол хариу гэж үзэх боломжгүй учраас шууд Улсын Их Хуралд өргөн барьсан. 12 сарын 8-ны үед бас одоо 12 сард байх аа. Отгонбаяр гишүүн бас дахиад Засгийн газарт бас санал хүргүүлж байсан. Тэгэхдээ тэр бид Отгонбаяр гишүүнтэй би яриад ямар ч байсан бид хоёрын тогтоолын утга нь адил учраас энэ тогтоолоо дэмжиж явъя гэж хэлээд, ингээд 21 гишүүн гарын үсэг зурсан байгаа.

Тогтоол маань үндсэндээ бол Улсын Их Хурлын үндсэн чиг, үүрэг дээр үүрэг өгөх бас чиг үүрэг байдаг учраас энэ бол парламентын засаглалтай улс орны хувьд парламент шийдвэрээ гаргах эрхтэй гэж үзэж байна. Энийг өөрчлөх болсон гол ерөөсөө үндсэн санаа бол маш энгийн байгаа. Тэр нь юу вэ гэх юм бол төсвийн тухай хуулийн дагуу сайдын багцанд тодорхой төсөвт зарцуулахаар оруулсан байхад сайд бол өөрийнхөө тэр багцын одоо гаргасан үйлдлийг засаг дээр очиж танилцуулахдаа шууд зориулалтыг нь өөрчилъё л гэж байгаа байхгүй юу.

Тэгэхээр өнөөдөр бол Монгол Улсад эмнэлэг хэрэгтэй гэдэг зориулалтаар л энэ эмнэлгийг барьсан гэж би ойлгож байгаа. Тэрнээс биш төрийн албан хаагчид хэрэгтэй гэдэг зориулалтаар гэж ойлгохгүй байгаа. Тэр утгаар өнөөдөр бол төрийн албан хаагчийн эмнэлгийг Батлан хамгаалах яамтай нийлүүлэх, тэд нарыг хооронд нь холбох, энэ бол тухайн сайдын бүрэн эрхийн асуудал учраас тэрийг нь бид нар хөндөхгүй. Энэ бол Хууль зүйн яамны дотоод асуудал.

Бид нар болохоор энэ төсвийн одоо төсөв төлөвлөгөө, төсвийн тухай хуулийн дагуу гүйцэтгэлээрээ одоо дансанд нь ороод, одоо удахгүй улсын комисс авах гэж байгаа асуудалд нь саад хийгээд, зориулалтыг өөрчилнө гэж байгаа нь төсвийн тухай хуулийг шууд явцын дундаас нь зөрчиж байнаа гэж үзэж байгаа юм. Тэр утгаараа бол Засгийн газарт чиг үүрэг өгье гэсэн бодол байна. Баярлалаа.

**Ё.Отгонбаяр:** -Ганц зүйл нэмээд тайлбар хэлчихье гэж бодсон юмаа. Энэ тогтоолын төслийг бид нар санаачлахдаа гол санаа нь бол тэр хууль зүйн салбарын шинэчлэлийг эсэргүүцээд байгаа юм уу, аль эсвэл энэ төрийн тусгай албан хаагчдын эмнэлгийг нэгтгэж байгаагий нь эсэргүүцэж байгаа юм ерөөсөө байхгүй шүү дээ. Тухайн барилгыг эмнэлгийн зориулалтаар ашиглаач ээ гэсэн ийм асуудал ярьж байгаа учраас тэр шинэчлэлээ бол Төрийн байгуулалтын байнгын хороон дээр хэлэлцэгдэнэ, ярьдаг юм байгаа биз. Бид нар Нийгмийн бодлогын байнгын хороо, эмнэлэг хэрэгтэй юу, хэрэггүй юу гэдгээрээ л одоо асуудлыг хэлэлцээд өгөөч ээ л гэж хүсэх байна.

**З.Баянсэлэнгэ:** -Нямдорж гишүүн.

**Ц.Нямдорж:** -Та бүхний амрыг эрж байна, өглөөний мэнд дэвшүүлж байна. Би энэ асуудлаар контор болгох асуудал яригдаж эхэлснээс хойших хугацаанд энэ Үндэсний аюулгүй байдлын зөвлөлийн гишүүд, Тэмүүжин сайд эд нартай чин сэтгэлээсээ олон удаа санал солилцсон. Харамсалтай нь энэ эмнэлгээр нь үлдээчих ийм шийдвэрийг гаргахгүй байгаа юмаа.

Улсын прокурорт чинь би нэг 10 жил ажилласан хүн. Одоо яг тэр байгаа конторт нь Хууль зүйн яаманд би чинь нэг 10 жил ажилласан хүн. Хамгийн сүүлд явахдаа би Хууль зүйн яамны паарыг нь сольж өгөөд явсан юм л даа. Бүрэн засварыг нь хийгээд. Аль аль нь боломжийн контортой газрууд. Хууль зүйн салбарын шинэчлэлтэй байшин барилга, энэ хоёр том байгууллагын тухайд бол сонин асуудал биш нэгд.

Хоёрдугаарт, энэ ажлыг яах аргагүй эхлүүлсэн хүн нь би л дээ. Нэг орчин үеийн эмнэлэгтэй болгочихъё гэж зүтгэсэн юм байгаа юм. Тэр төрийн албан хаагчдынх нь байна уу, жирийн иргэд нь үзүүлдэг байна уу энэ нь хамаагүй. Анх энэ барилгын ажил эхэлж байхад 5 хүнийг Япон руу явуулж, Койкагийн 3 том эмнэлэг үзүүлж, тэр эмнэлгийг нь зохион байгуулалтаар жишээ нь нэг давхрыг нь үзлэгийн өрөөнүүдийн байршлыг хийсэн юм байгаа юм. Одоо энэний 3-ны 1 дайтай өрөөнд 10 хэдэн шинжилгээ өгөөд гарчихдаг юм л даа. Энэ соёлжсон орны эмнэлгүүдэд.

Тэгээд тэр MRI гээд нэг аппарат байгаа юм. Компьютер томо графикийн нэг аппарат байгаа юм. Өнөөдөр Монголд байхгүй 2 аппарат суурилагдсан. Одоо энэ Сонгодод байгаа ийм хоёр аппарат бол 2007 оны аппарат хуучирсан аппарат байгаа. Энэ сая орж ирж байгаа аппарат бол 2012 оны шинэ аппарат. Женерлэл электроникийн хамгийн сүүлийн үеийн аппарат. Сонгодогийн томо графикийн аппарат бол 62-ын зүслэг хийдэг. Энэ шинэ суурилуулсан аппарат бол 128-ын зүслэг хийдэг хоёр дахин илүү хүчин чадалтай нарийвчлалтай гэсэн үг л дээ.

Тэгээд эмнэлгийн цаад тал нь цахилгааны нэмэлт эх үүсвэр бариад, тэнд эмнэлэг юу нь түүнд тог тасрахад шууд автоматаар татаад цахилгааны эх үүсвэр нь ажиллахаар хийчихсэн юм байгаа юм. Тэгэхгүй бол тэр шингэн гель гэдэг юм нь гажаад, аппарат угаасаа утгаа алддаг ийм эд шүү дээ.

Бээжингээс энэ аппаратыг вагоноор авчрах гээд болохгүй болохоор нь хүнд даацын машинаар 7 хоног наашаа явуулж арайхийж авчирсан аппарат шүү дээ. Энэ MRI аппарат бол сая хүнд нэг байхад хангалттай ийм аппарат л даа. Ийм л юм байгаа юм. Тэгээд Тэмүүжин сайд Засгийн газрын нөхдүүд ойлгоно биз. Энэ эмнэлгээр нь үлдээчихээч ээ гэдэг байр сууриа дахиад илэрхийлэх гэж хэлэх гэсэн юм.

Энэ бол цэвэр эмнэлгийн зориулалттай байшин. Энэ ердийн компаний байшин чинь нэг 2 метр 80 байдаг юм шүү дээ. Би чинь зөндөө барилга бариулсан хүн. 2000 айлын орон сууц бариулж, албан хаагчдыг орон сууцтай болгосон байх. 250 сумын цагдаагийн кобоныг би бариулсан хүн. Яг ордны баруун талд миний бариулж эхлүүлсэн 5 байшин бий. 5 байшин бий. Зэрэгцээд зэрэгцээд 5 байшин зэрэгцээд ордог. Энэ жил хотын цагдаагийн байшин нь ашиглалтанд орно.

Энэ байшингий чинь өндөр нь 3 метр 40 юм байхгүй юу. Дундуур нь нэг метрийн зайнд агааржуулалтын систем явж байгаа. Гаднаас бохир агаарыг цэвэрлэж оруулж ирээд, дотор нь бохир эхэлсэн агаарыг буцааж хөөж гаргадаг төхөөрөмжтэй юм байхгүй юу. Ердийн конторын өндөр чинь монголд 2 метр 80 байдаг юм. Тэрнээс багахан цахилгаан хэмнэе гэвэл 2 метр 70 байдаг юм. Ийм л юм байгаа юм.

Тэгээд одоо Батлан хамгаалахын эмнэлгийн цаад талд шинээр эмнэлэг барина ч гэх шиг яриа заримдаа яриад л. Эсвэл нэгтгэнэ гэж яриа яриад л. Аль нь ч мэдэгдэхгүй юм болчихоод байгаа юм л даа. Би тэр баригдаж байгаа барилга дээр нь очиж үзсэн. Тэр байшин ойрын 2 жилд байхгүй. Ирэх жил барьж дуусдаг юмаа гэхэд тоног төхөөрөмж нь байхгүй юм байна лээ. Угаасаа 600 хүний багтаамжтай эмнэлэг барьж байна лээ. Би чинь цэргийн госпитальд хэвтэж эмчлүүлж байсан цэргийн хүн шүү дээ би чинь. Эмч нарыг нь ч танина. Эмч нартай нь ч уулзсан би.

Ийм ийм юмнууд байгаа учраас энэ асуудал дээр нэг аль аль талаасаа ойлголцоод, нэг их улс төржилгүй, асуудлаа шийдчихмээр байгаа юм даа. Энэ 2010, 2011, 2012, 2013 оны төсвийн хуулинд төрийн албан хаагчдын нэгдсэн эмнэлгийн зардал гэдэг мөнгө суучихсан. Мөн энэ 4 жилийн хөрөнгө оруулалтын арга хэмжээний жагсаалтанд төрийн албан хаагчдын нэгдсэн эмнэлэг гэдгээр тогтоолд туссан. 2013 оны та бид нарын тогтоол дотор хүртэл төрийн албан хаагчдын нэгдсэн эмнэлгийг дуусгахад 500 сая төгрөг зарцуулнаа гээд Их Хурлын тогтоолд заачихсан байж байгаа. Энэ зориулалтыг Засгийн газарт өөрчлөх эрх байхгүй.

Одоо юу болчихоод байна вэ гэхээр 6 давхар хүртэлх бүх эмнэлгийн зориулалттай барилгын ажил дууссан. 7 давхар буюу тэр нь техникийн давхар. 8 дахь давхар дээр нь биеийн тамирын заал, өвчтөнүүдийн нөхөн сэргээлтийн. Нөгөө талд нь эмч нарын хурал семинарын заал л байгаа юм. Ингээд бүх талын корпуст уулзана. Хэрвээ контор болгоноо гэх юм бол дотоод талын бүх ханануудыг нураагаад дахиж дотор нь шинэ барилга барих ийм л асуудал үүсчихээд байгаа байхгүй юу.

Энэ эмнэлэг хэрэггүй юм бол зориулалтаар нэг хувилбар байгаа юм. Энэ Чингэлтэй дүүргийн нэгдсэн эмнэлэг гэдэг чинь Цалин хөлсний улсын хорооны байшин байсан юм. Намайг Улсын прокурорт ажиллаж байх үед. Тэгээд сүүлд нь энэ яриа дунд эмнэлэггүй болоод болохгүй болохоор нь тэр Цалин хөлсний улсын хорооны байшингий чинь эмнэлэг болгочихсон юм байгаа юм. Хуулийнх нь үнэхээр конторт орох гээд байгаа бол тэр Цалин хөлсний улсын хорооны байранд шилжиж ороод, энэ эмнэлгийг эмнэлгээр нь үлдээх хэрэгтэй.

Өнөөдөр та нар эмнэлгээр яваад үз л дээ. 200 хүн, 300 хүн коридорт хэвтэж хүүхэд сахиж байна шүү дээ. Оптороо коридорт ор хүлээгээд хэвтэж байна шүү дээ. 500 мянган хүн амын тооцоотой Монгол чинь нийслэлд нь 1.2 сая хүн амьдраад, 1990 оноос хойш ганц ч барилга баригдаагүй гэхэд эмнэлгийн. Ийм юмыг л Засгийн газар хараасай л гэж бодох юм л даа. Би энэ эмнэлгийн асуудлаар олон төртэй уулзаж, ярьж байгаа юмаа. Тэгээд та бүхэн шийдвэрээ гаргаж өгнө биз дээ. Зүгээр одоо миний чиний энэ тэр нам, элдэв нам... даатгаад байх юм байхгүй ээ.

Хуулийн сайд яг хариуцсан асуудлаараа Их Хурлын гишүүдийг загнахгүй. Бид өөрийг чинь томилдог. Би ч бас ийм томилгоон дээр олон удаа суусан хүн. Тийм учраас асуулт тавьбал хариулна биз. Ийм учраас энэ асуудлаар би Их Хуралд олон нийтэд өнөөдрийг хүртэл би дуугараагүй шүү.

Өнөөдөр бол яг цаг нь боллоо гэж би бодож байна. Болсон гэж бодож байна. Эмнэлэг хэрэгтэй юу, оффис хэрэгтэй юу гэдэг асуултанд өнөөдөр Их Хурал хариулт өгөх цаг нь болсон. Намайг үгүйрсэн гэнэ үү, турхирсан гэнэ үү, дуртайгаараа ярьцгаа. Ганцхан монгол хүн эрүүл мэндийн эсрэг монголын төр засаг явж болохгүй гэдэг дээр л би хатуу байр суурьтай байгаа. Хуулийн яаманд хэрэггүй юм бол Эрүүл мэндийн яаманд нь шилжүүлээд тэгээд энэ асуудлыг дуусгах хэрэгтэй.

**З.Баянсэлэнгэ:** -Дэмбэрэл гишүүн, дараа нь Оюунгэрэл гишүүн, Тлейхан гишүүн, Арвин гишүүн.

**С.Дэмбэрэл:** -Би зүгээр маш тодорхой асуулт. Энэ хэрэв төсвийн хуулийн тодорхой заалтуудыг зөрчөөд, төсвийн хууль, төсөвт тодорхой зориулалтаар суусан объектыг өөр зориулалтаар ашиглах хууль эрх зүйн ямар үндэслэл одоо Монгол Улсын байгаа хуулиудад байнаа. Хэрэв төсвийн хуулиар л одоо тодорхой зориулалтыг нь зааж өгөөд, санхүүжилтийг нь батлаад явсан бол тэрнийг өөрчлөх бас эрх зүйн бас нэг үндэс байх ёстойёо доо. Тэр үндэс нь юу юм бэ гэдгийг л надад хэлээд өгөхгүй юу.

**З.Баянсэлэнгэ:** -Баасанхүү гишүүн.

**О.Баасанхүү:** -Тэгэхээр ер нь бол аливаа яам болон сайдын зүгээс бол тодорхой объектыг тендерийн шугамаар шилжүүлэх, шинээр барих эрх нь нээлттэй байдаг. Гэхдээ тухайн барилга нь өөрөө бүрэн дуустал бол энэ бол зөвхөн тодорхой санхүүжилтийг сайдын багцад оруулаад, тухайн барилга нь бол тухайн яамны өмчид бүртгэгддэггүй. Өөрөөр хэлэх юм бол Төрийн өмчийн хороо улсын комисс авснаар бүртгэдэг.

Өмнө нь сая Нямдорж гишүүн хэлж байна. Үнэхээр бол тухайн үед бол энэ асуудал бол өмнө нь 4 жилийн өмнө яригдаад төсвөөр ороод баталгаажаад, дараа нь энэ тодорхой цаг хугацаа дутсандаа тодотгол хийгдээд гүйцэтгэл нь ороод хамгийн сүүлд 500 сая төгрөг дутуу байнаа гээд тэрийг нь баталгаажуулаад л явуулчихсан асуудал байгаа.

Тэгэхээр энэ өнөөдөр баригдаж дуусаагүй байхад нь шууд зориулалтыг нь өөрчлөх тогтоол гаргаж байгаа гэдэг нь бол энэ бол Улсын Их Хурлын гаргасан тогтоолтой зөрчилдөж байна гэж би үзэж байгаа юм. Тэр утгаараа бол өнөөдөр бол энэ эмнэлгийн зориулалтаар баригдсан барилгыг ядаж тухайн өмч нь яг өмч хэвээр болсны дараа зориулалт өөрчлөгдөх эсэх асуудлыг яригдах ёстой байсан болов уу гэж бодож байна.

Тэр утгаараа бол өнөөдөр энэ баригдаж дуусаагүй барилгын зориулалтыг өөрчлөх гэж байгаа нь бол өөрөө тодорхой хуулиудыг зөрчсөн гэж үзэж байгаа.

**С.Дэмбэрэл:** -Харин тийм учраас би асуугаад байна л даа. Их тодорхой. Нэгэнт төсвийн хуулийн дагуу төсөвт өөрийн зориулалт болон тэрний дагуу санхүүжилтээ аваад суучихсан объект одоо ямар хуулийн үндэслэлтэйгээр өөрчлөх ийм Засгийн газрын тогтоол гарсан юм гэдгийг хуульч хүний хувьд надад хэлээд өгөөч ээ.

**О.Баасанхүү:** -Тэрийг бол харин Засгийн газар өөрсдөө хариулах ёстой л гэж үзээд байгаа юм. Яагаад вэ гэх юм бол угаасаа Улсын Их Хурлаар гүйцэтгэлийг нь хийчихсэн байгаа зүйлийг шууд одоо ингээд гаргаж байгаа нь бол Төсвийн тухай хуулийг бол зориулалтыг зөрчиж байна гэж би үзэж байгаа байхгүй юу. Тийм учраас яг ямар хуулийг үндэслэж энийг өөрчилснийг бол Засгийн газар хариулах ёстой л гэж би үзээд байгаа юм л даа. Тэр утгаараа санал авъя гээд өгсөн. Харамсалтай нь хуулийн хугацаандаа саналаа ирүүлээгүй тийм байна.

**Ц.Оюунгэрэл:** -Би энд нэг ийм горимын санал хэлэх гээд байна л даа. Энэ эмнэлгийн асуудлаар одоо Хууль зүйн сайд, Эрүүл мэндийн сайд хоёр жишээлбэл хоёр өөр байр суурьтай байх ч гэдэг юм уу, төрийн байгууллагуудын зүгээс бас нэг асуудал дээр өөр өөр байр суурь илэрхийлж байгаа яг энэ тохиолдолд Улсын Их Хурал бас дахиад яг давтаад өөр өөр шийдвэр гаргасан ийм Байнгын хорооны хурлууд хийчих вий дээ гэж би бас их санаа зовж байна л даа.

Тэгээд би Бакей гишүүний Төрийн байгуулалтын байнгын хорооны дарга Бакей даргын бичгийг ингээд үзэхээр энэ бичгийг бол Нийгмийн бодлого, боловсрол, соёл, шинжлэх ухааны байнгын хорооны дарга Баянсэлэнгэ, Хууль зүйн байнгын хорооны дарга Түвдэндорж нарт хамтад нь явуулсан ийм бичиг байна.

Тэгэхээр бид нар үнэхээр одоо энэ маргаантай асуудал дээр үргэлж ингээд дандаа хоёр талд хуваагдсан шийдвэр төрийнхөө бүх шатанд гаргаад яваад байх юм уу, эсвэл аль нэг шатандаа бас шийдвэрээ нэгтгэх юм уу гэдэг дээр бас нэг горимын санал хураалгачихмаар байх юм.

Тийм учраас би миний горимын санал юу байна вэ гэхээр Хууль зүйн байнгын хорооны хурал Нийгмийн бодлого, боловсрол, соёл, шинжлэх ухааны байнгын хорооны ийм хамтарсан хурал хийгээд, энэ хамтарсан хурлаасаа нэг шийдэл гаргавал ямар вэ. Тэр шийдэл нь ямар байх нь бол нэг их чухал биш. Хамгийн гол нь зүгээр нэг байх нь чухал гэж би бодож байна л даа.

Тэгэхээр зэрэг хоёр өөр Байнгын хороон дээр нэг нь Засгийн газрын шийдвэрийг дэмжиж байна гээд, нөгөөх нь эсэргүүцэж байна гээд ингээд шийдвэр гаргачихвал яах вэ гэдэг дээр эргэлзэж байгаа учраас энэ дээр нэгэнт Төрийн байгуулалтын байнгын хорооны санал тавьсны дагуу энэ хоёр Байнгын хорооны дарга нар уулзаад, хурлаа хамтарсан байдлаар хийгээд тэр хамтарсан хурал болтол Уянга гишүүний түрүүний яриад байсан шиг тийм тал бүрийн мэдээллээр гишүүдийг ингээд тэгш хангаад өгвөл ямар вэ гэсэн ийм горимын санал гаргаж байна.

**З.Баянсэлэнгэ:** -Баасанхүү гишүүн.

**О.Баасанхүү:** -Би Төрийн байгуулалтын байнгын хороонд хуваарилагдсаныг бол зөв гэж бодож байгаа. Яагаад гэвэл Засгийн газрын тогтоолыг хүчингүй болгох гэж байгаа асуудал. Зүгээр Төрийн байгуулалтын байнгын хороо яагаад Хууль зүйн байнгын хороо руу бас өгснийг би бол хэлж мэдэхгүй байна. Би өөрөө Хууль зүйн байнгын хорооны гишүүний хувьд хэлж байна л даа.

Яагаад вэ гэхээр энэ байгаа барилгын тухай ярьж байгаа болохоос биш төрийн албан хаагчдын эмч нарыг хаана нийлүүлэх, хаана нэгтгэх тухай яриагүй. Энэ барилга нь өнөөдөр нийгмийн бодлогод нийцэхээр зүйл юм уу, эсвэл нийгмийн бодлоготой одоо харшлахаар зүйл юм уу гэдэг тухай өнөөдөр энэ Байнгын хорооноос нэг шийдвэр гарах ёстой л гэж бодож байна. Өөрөөр хэлэх юм бол эрүүл мэндийн бодлогыг барьдагийн хувьд өнөөдөр эрүүл мэндийн хувьд одоо ус агаар мэт хэрэг болсон эмнэлгийг эмнэлэг чигээр нь авч үлдье гэсэн тийм одоо уг нь бол шийдвэр гарах ёстой болов уу гэж бодож байна.

Тэгэхдээ нэгэнт одоо та бүгдийг би энэ Байнгын хорооны гишүүн биш учраас одоо бас саналын эрхгүй оролцож байгаа шүү гэдгийг хэлэх гэсэн юм.

**З.Баянсэлэнгэ:** -Оюунгэрэл гишүүн горимын санал гаргасан. Тэгэхдээ гишүүдийнхээ саналыг бүртгэчихсэн учраас гүйцээгээд сонсчихъё. Асуулт, хариултаа. Тэгээд саналаа хураачихъя. Тлейхан гишүүн, дараа нь Арвин гишүүн.

**А.Тлейхан:** -Баярлалаа. Энэ асуудал бол нэлээн удаан яригдлаа. Ингээд өнөөдөр харж байхад 2010 онд энэ эмнэлгийг барьж байгуулах гэж төсвийн хуулиар 950 сая төгрөг, 2011 онд 5.5 тэрбум төгрөг, 2012 онд 7.1 тэрбум төгрөг, 2013 онд 500 сая гээд ингээд нийтдээ 13 тэрбум орчим төгрөгийг 4 удаагийн хуулиар баталгаажуулж, төсөвт тусгажээ 4 хууль.

Тэгээд энэ барилгын ажлын явц 80.0 хувь орчим хийгдсэн юм байна. Тэрэн дотроо монголд байхгүй MRI тэр компьютер томо графикийн хоёр том төхөөрөмж ирж одоо шийдвэрлэж ингэж суурилагдаж дууссан юм байна. Үндсэндээ бол Улсын Их Хурал 4 жилийн төсвийн хуулиндаа ийм л байнаа гээд ингээд хуульчилчихсан юм байна гэж ойлгож байгаа.

Нөгөө талдаа хуулийн сайдын зүгээс хуулийн салбарыг одоо шинэчлэх, боловсронгуй болгох гэж томоохон төсөл бэлтгэж явж байгаагий нь сонсож байгаа зүгээр хэвлэл, мэдээллээс сонсож байгаа. Мэдээж аль аль зүйл бол чухал л даа. Эрүүл мэндийн хуулийн салбарыг шинэчлэх асуудал мэдээж чухал. Шүүхийг боловсронгуй болгох, шударга болгох. Гэхдээ нэг ажлыг нөгөөгөөр нь цохиж ингэж маргаан үүсгэх нь зохимжгүй гэж бодож байгаа юм.

Үнэхээрийн одоо хууль зүйн салбарын шинэчлэлийн дотор том барилга барьж, тэндээ хуулийн байгууллага төвлөрүүлэх гэдэг юм уу юу гэдэг юм тийм том төсөл байж болно. Тэрнийг заавал тэр эмнэлгийн барилга дээр нь биш өөр замаар, шинээр барих юм уу, өөртөө нэгтгэх ч юм уу тийм байдлаар шийдэх боломж байгаа шүү дээ. Өнөөдөр Монголд хэрэгтэй хүмүүс асуувал эмнэлэг хэрэгтэй л гэж хэлнэ. Контор хэрэггүй, эмнэлэг хэрэгтэй гэж бүх хүмүүс хэлнэ асуувал. Нийгэм ч тийм байдалтай байгаа.

Тийм учраас би бол энэ дээр нэг их маргалдаад байх шаардлагагүй болов уу гэж. Сая танилцуулгаас ингээд сонсоход үндсэндээ Засгийн газрын тогтоолыг яагаад хүчингүй болгочихов гэхээр хууль зөрчсөн учраас гэж үндэслэл нь тэр юм билээ. 4 жилийн, 2004 оны төсвийн хуулийн тодорхой заалтуудыг зөрчсөн учраас энэ одоо Засгийн газрын тогтоолыг хүчингүй болгох ёстой гэж. Энэ үндэслэлийг би бол одоо зөв гэж бодож байгаа. Хууль зөрчсөн Засгийн газар дээр гарч болохгүй. Бусад юмнуудыг орхиод энэ хууль зөрчсөн гэдэг үндэслэлээр нь энийгээ шийдээд, тэгээд Засгийн газар тэр одоо юун дээрээ шүүхийн байгууллагын шинэчлэлээрээ тодорхой санал гаргаж ирэх ёстой.

Заавал энийгээ одоо тэр болгоно гэж байгаа бол тэр хуулийн заалтуудыг хүчингүй болгож, шинэ хууль гаргах ч юм уу, Их Хурлын шийдвэр гаргуулж байж л хийхээс биш Их Хурлын гаргасан хуулийг Засгийн газар зөрчиж, объектын зориулалтаар өөрчлөх ийм эрх зүйн орчин байхгүй шүү дээ. Тиймээс энийг одоо нэг хоёр Байнгын хороон дээр хэлэлцээд ч тэр, нэгдэж хэлэлцээд ч тэр, хууль зөрчсөн гэдэг үндэслэл ер нь авч үзэх ёстой.

Нэгэнт манай Байнгын хороонд хэлэлцүүлж байгаа учраас одоо бидэнд ер нь Нийгмийн бодлогын байнгын хороо эмнэлэг хэрэгтэй юм уу, хэрэггүй юм уу гэдэгтээ бид хариулт өгөх ёстой болно шүү дээ. Энэ байдлыг авч үзэх нь зүйтэй байх аа гэж. Энэ дээр нэг их улс төржиж, маргалдах асуудал биш юм. Аль алиныг нь хийх ёстой. Тэгэхдээ чиглэл чиглэлээрээ хийх нь зүйтэй юм болов уу гэж ийм зүйл хэлэх байна.

Баасанхүү гишүүнд хэлэхэд, та бол хэдийгээр хуулийн заалт зөрчигдсөн гээд байгаа юм л даа. Тэрнийгээ ямар нэртэй хууль юм, хэдэн оны, аль заалт зөрчигдсөн гэдгийг тодруулж хэлэхгүй юу. Энэ тодруулж ярих нь зөв байх. Хуулийн төслийг ерөнхийд ярих биш, тийм хуулийн төддүгээр заалтын тийм тийм заалтыг зөрчсөн гэж та одоо бэлэн юм байна уу, байхгүй бол цаашдаа тэрийг тодруулж ярихгүй бол ерөнхийдөө хууль зөрчсөн гэх юм бол хүмүүс ойлгохгүй шүү дээ. Баярлалаа.

**З.Баянсэлэнгэ:** -Баасанхүү гишүүн.

**О.Баасанхүү:** -Энэ асуудал бас захиргааны шүүх дээр явж байгаа юм байна лээ. Тэгэхээр Улсын Их Хурал дээр тодорхой хуулийн тийм заалтыг зөрчсөн гээд яривал бас нөгөө шүүхийн хараат бус байдалтай бас тодорхой хэмжээгээр орох болов уу гээд үндсэндээ бол ерөнхий тавьчихаад байгаа миний хувьд. Гэхдээ мэдээж Их Хурлаар энэ ороход бол би тодорхой зүйл, заалтаар нь гаргаж тавья гэж бодож байна тийм ер нь бол.

Зүгээр зарчмын хувьд бол хүн болгон бол мэдэж байгаа. Яагаад вэ гэвэл аливаа төсөв бол хуулиар баталдаг сая Тлейхан гишүүний хэлдэг үнэн. Тийм учраас хуулийн дагуу өнөөдөр энэ хууль хэрэгжиж дуусаагүй байна. Нэг ёсондоо төсвийн гүйцэтгэл бүрэн дуусаад, улсын комисс нь хүлээж авч дуусаагүй байхад шууд зориулалтыг нь өөрчилж байгаа гэдэг чинь дараагийн одоо өөрчлөх төсөв ч гэсэн одоо ямар хуулиар орж ирэх нь тодорхойгүй байгаа байхгүй юу. Шууд багцанд байгаа мөнгөө сайд өөрийн багцанд байгаа мөнгөөрөө засвар үйлчилгээнд оруулна гэх юм бол эрх мэдлээ хэтрүүлсэн үйлдэл болно. Эрх мэдлээ хэтрүүлсэн үйлдэл. Яагаад гэвэл сайдын багц юунд, яаж зарцуулах вэ гэдгийг тодорхой зааж өгөөд тэр чинь жагсаалтаараа ороод ирчихсэн байгаа шүү дээ.

Тэгэхээр би бол одоо гайхаж л байна. Өнөөдөр дотоодын цэргээр хамгаалуулж байгаа гэж байна. Тэр зардал хаанаас гарч байгааг би мэдэхгүй байна. За өнөөдөр тэр ямар нэгэн юмыг өөрчилж эвдэлнэ гэж яриад байгаа бол тэр төсөв нь хаанаас орж ирэх гэж байна мэдэхгүй байна. Тэгэхээр Засгийн газрын одоо нөөц хөрөнгөөс гаргах гээд байгаа юм уу, ямар утгатай нь бас надад тодорхой мэдээлэл алга. Зүгээр ямар ч байлаа гэсэн хууль хэрэгжиж дуусах ёстой. Хуулийг бол хэрэгжүүлэхийн тулд энэ тогтоолын төсөл явж байгаа шүү л гэж хэлмээр байна.

**З.Баянсэлэнгэ:** -Арвин гишүүн.

**Д.Арвин:** -Сая тогтоолын төсөл санаачлагч Баасанхүүгээс гишүүд асууж байна л даа. Яг энэ асуудал төсвийн хууль зөрчсөн үү гэдэг дээр хариулт хэлж чадахгүй байна л даа. Энэ бол ингээд яригдаж байгаа гээд. Тэгээд ийм шийдвэр нь гараагүй байхад бид энийг бас хэлэлцэх нь зөв үү, буюу гэдэг асуудал байна л даа.

Тэгэхээр түрүүн Оюунгэрэл гишүүний хэлдгээр Хууль зүйн байнгын хороотой хамтарч нэг сайн ярих ёстой гэж би бодож байна. Яагаад гэвэл бас Батлан хамгаалах яаман дээр, цэргийн госпиталь дээр 3 салангид маш том блокон барилга барьж байгаа шүү дээ. Энийг ер нь гишүүд мэдэж байгаа юу, манай хэвлэл, мэдээллийнхэн мэдэж байгаа юу. Хэвлэлээр гараад байдаг. Тэгээд энд тэнд баахан том байшингууд бариад байдаг. Тэгээд энэ маань одоо тэгэхээр Батлан хамгаалах яамны тэр одоо 3 блок, миний мэдэхээр 10 хэдэн тэрбум төгрөг тавигдсан тоног төхөөрөмж. Болд сайдын үед бид нар очоод л, очсон тэр маш том эмнэлэг.

Тэгээд энэ дээр бол бид хүчний байгууллагуудын эмнэлгийг ороод хангалттай тийм том блокон барилгууд тэнд бий болоод байгаа шүү дээ. Тэгэхээр энэ тухай бас мэдээллийг тэр Хууль зүйн байнгын хороон дээр сонсъё л доо. Тэгээд нэг өнцгөөс нь бас ярьж болохгүй л дээ. Тийм учраас Хууль зүйн байнгын хороотой хамтраад тэр Батлан хамгаалах яаманд байгаа барилгын асуудал ямар болж байгаа юм, ямар их том 3 блок тийм том маш том хөрөнгө мөнгө гаргасан одоо ийм тоног төхөөрөмжтэй барилга бий болж байгаа шүү дээ.

Тэгээд энд тэнд ингээд бас ингээд энд тэнд яам, тамгын газрууд өөрсдөө мэдэж том том эмнэлэг бариад байх юм бол бид манай төрийн албан хаагчдын тоо хэд билээ, ингээд одоо хамаг хөрөнгө мөнгө чинь цэрэг, хүчнийхээ байгууллагуудын эмнэлэг бүр ороод байгаа юм биш үү. Тийм учраас энэ байдлыг бүр нарийн тэр нарийн энэ цэргийн госпиталын барилгыг ч гэсэн давхар ярьж байж энэ асуудлаа шийдмээр байна гэж бодож байна.

Тэгээд хоёрдугаарт ер нь ингээд хараад байхад өмнөх сайдууд өөрсдийнхөө хийнэ гэсэн юмаа ингээд дараагийн Засгийн газар нь орж ирж бас тулгаад байдгаа бас болих хэрэгтэй шүү дээ. Зүгээр тэгээд ийм учраас тэр Хууль зүйн байнгын хороон дээр энэ хоёр эмнэлгийн тухай маш сайн мэдээлэл сонсож байж энэ шийдвэрээ гаргая. Яагаад вэ гэвэл тогтоолын төсөл санаачлагчид маань яг төсвийн хууль зөрчсөн үү, зөрчөөгүйгээ мэдэхгүй явж байна шүү дээ. Тийм учраас улсын эрх ашгийг бодож ингэж ярья гэж бодож байгаа юм.

Тайлбар сонсохгүй л дээ. Тайлбар сонсохгүй. Би зүгээр Байнгын хорооны даргад ийм асуудал хандаж байна шүү дээ.

**О.Баасанхүү:** -Та энд 7 ширхэг зүйлийг унш л даа. Би шүүгчид танилцуулга танилцуулаагүй. Та бол шүүгч биш. Бид нарын яриад байгаа энэ 7 ширхэг асуудлыг ярьж байна. АН эмнэлэгт дургүй юм бол тэрийгээ л хэлчих хэрэгтэй. Бид нар төрийн албан хаагчийн эмнэлгийг төрийн албан хаагчийн эмнэлэг болгоё гэж энд суугаагүй. Төрөх, хүүхдийн эмнэлэг болгоход энийг ашиглая, эмнэлгийн зориулалтын тухай л яриад байгаа шүү дээ.

Тэрнээс биш өнөөдөр төрийн албан хаагчид хангалттай эмнэлэг байгаа бол ойлголоо. Тэр битгий хэл Хууль зүй, дотоод хэргийн яамны хувьд ч гэсэн эмнэлгийн ачааллыг Батлан хамгаалах яам руу шилжүүлж байгаа бол энэ бол Хууль зүйн яамны дотоод асуудал байхгүй юу.

Миний хэлээд байгаа үндсэн санаа бол энэ 7 үндэслэл дотор эмнэлгийн, эмнэлэг зайлшгүй шаардлагатай байнаа, Монголд өнөөдөр эмнэлгийн хомсдол үүсчихээд байна. Шударга ёсны хомсдол дээр нэмээд эмнэлгийн хомсдол үүсчихэж. Энэ хомсдлыг өнөөдөр илүүдэл үүсчихсэн бол хамаа алга. Оффис нь авна уу, хувь хүнд зарсан ч болно шүү дээ. Хомсдол үүсчихсэн, илүүдэл үүсчихсэн байна.

Нэгэнт хомсдол байгаа учраас энийг эмнэлгийн зориулалтаар ашиглая л гэж байгаа болохоос биш тэнд байгаа эмч нарыг тэнд ажиллуулъя, эсвэл тэнд байгаа эмч нарыг тийшээ явуулсан нь буруу гэж тийм юм огт яриагүй байхгүй юу. Тэгээд ч та түрүүний хэлсэн 3 блокийн чинь тухай энд би маш тодорхой танилцуулгандаа оруулчихсан байгаа шүү дээ.

Би шүүх хурал дээр ороод шүүхийн шийдвэр танилцуулах гээд суугаагүй. Хууль зүйн байнгын хороогоор ороод хууль зөрчсөн эсэхийг ч гаргах гээд байгаа биш. Үндсэн гол санаа бол 7 энэ үндэслэлийн дагуу л шийдвэрээ гаргаж өгөөч ээ л гэж байгаа юм. Тэрний нэг нь Төсвийн тухай хууль зөрчигдөөд байнаа л гэж байгаа байхгүй юу. Үндсэн 6 дээр нь бол илүү тодорхой юм байна л даа.

**Д.Арвин:** -Би эмнэлэг хэрэггүй гэж яриагүй шүү дээ. АН эмнэлэг хэрэггүй гэж ингэж ярьж байна гэж нийгэмд бас тийм ойлголт чи ярьж болохгүй л дээ. Бид нар ойлгож байгаа. Гэхдээ энэ Батлан хамгаалахад баригдаж байгаа энэ одоо том хөрөнгө оруулалттай эмнэлгийг бас одоо байдал нь ямар байгаа юм бэ гэдгийг давхар ярья л даа. Тэгэхгүй бол энд ч нэг том байшин, тэнд ч нэг том байшин. Тэгээд энэ чинь дахиад л тоног төхөөрөмж нь гээд Батлан хамгаалах яамны тэр 3 том блок дээр маш их хөрөнгийн тоног төхөөрөмжүүдийг тавигдана гэж бид нар мэдэж байгаа. Бид нар энэний зурган дээр нь ч очсон, нээлтэн дээр нь ч очсон.

Тэгээд хоёр талд ингээд дахиад л тэр 3 блок яахаар бас л ийм том MRI гээд, ийм том тоног төхөөрөмж яриад байна шүү дээ. Тэр утгаар аваад үзэхээр Хууль зүйн байнгын хороон дээр энэ хоёрыг давхар яриад, нарийн яриад шийдье л гэж ярьж байна шүү дээ.

**Ц.Нямдорж:** -Би нэг юм хэлчих үү. Арвин гишүүн ээ, энэ төрийн албан хаагчдын нэгдсэн эмнэлгийн барилга 1933 оны барилга л даа. Тэгээд сүүлийн 10 жилд барилгын яамныхан акт тавьж нураа гэдэг шаардлага тавиад, тэгээд 2010 онд энэ эмнэлгийн барилгын ажил эхэлсэн юм байгаа юм. Тэгээд бүр хожуу энэ Батлан хамгаалах яамныхан будлиулж яваад дахиад тэр цэргийн госпиталын урд талд нэг 3 тийм суурь тавиад хаячихсан байна лээ л дээ. Би өөрийнхөө биеэр очиж үзсэн.

Өөрөөр хэлбэл энэ эмнэлэг хамаагүй өмнө эхэлсэн эмнэлэг. Барилгын яамны шийдвэрээр буулгасан эмнэлэг. Нурчих гээд байсан юм. Доороос нь мөөгөнцөр гарч ирээд шалыг нь түрээд байсан юм. Үнэр танар авах юм байхгүй.

Ингээд энэ Батлан хамгаалах яамныхан бол одоо байгаа госпиталынхаа хойд тал дээр цэвэр газарт шинэ байшин барьж байгаа байхгүй юу. Тэр хэрэгтэй байсан эсэх талаар би үг хэлэхгүй. Энэ яам буудаг шалтгаан нь бол 1933 оны барилга Маршалын үеийн барилга учраас энэ буулгахаас аргагүй байдалд ороод буулгаж 2010 онд хамтарсан Засгийн газар байхдаа барьж эхлүүлсэн юм л даа.

Тэгээд солонгосын хүмүүс MRI тоног графикийнх нь хөрөнгийн асуудлыг шийдчихээд бусад тоног төхөөрөмжийн асуудлаар Солонгост саналаа тавиад, Засгийн газрын Солонгосын сая энэ төслөөр хэрэгжүүлэх арга хэмжээний 2 дугаарт энэ эмнэлэг нь бусад тоног төхөөрөмжийг оруулаад, солонгосын хүмүүс нь ирээд энэ байшинд чинь ийм тоног төхөөрөмж тавинаа гэдгээ хэлчихээд явчихсан. Би тэр Солонгос руу явуулсан бичгийг Тэмүүжин сайдаар томилогдоогүй байхад өөрт нь өгсөн юм байгаа юм. 20 сая долларын тоног төхөөрөмжийг нь. Ийм юм явсан шүү. Энийг хөөцөлдөөрэй гэдгийг хэлж өгсөн юм байгаа юм.

Цэргийн эмнэлэгт энийг холбоод байх ямар ч шаардлага байхгүй. Цэргийн эмнэлгийнхэн хожуу эхэлсэн. Тэндээ будлиан хутгаж байгаа тэд нарынх нь асуудал. Миний би бол энэ асуудлыг анхнаас нь Тэмүүжин сайдтай нэг ойлголцоод, ингээд нэг явчихъя гэж анхнаас нь ярьсан шүү дээ. Одоо энд дургүйцээд байх юм байхгүй. Анх л оффис болгох гэж байна гэдэг яриа гарангуут нь би Америкаас ирчихэнгүүт Тэмүүжин сайдтай уулзаад энэ чинь ч биш байх даа. Та нар нэг зөв чиглэлээр нь дуусгачихвал яасан юм бэ гэдэг л юм яриад байгаа байхгүй юу.

Энэ жилийн чинь тэр төсвийн арга хэмжээний жагсаалтанд Дэмбэрэл гишүүн ээ, дуусгах гэсэн үг орсон юм байхгүй юу. Төрийн албан хаагчдын нэгдсэн эмнэлгийг дуусга л гэдэг үгтэй 500 сая төгрөг явж байгаа байхгүй юу.

**С.Дэмбэрэл:** -Тэр чинь хууль биз дээ.

**Ц.Нямдорж:** -Энэ чинь хууль байхгүй юу. Тэр 500 сая төгрөг чинь төсвийн хуульд нь суучихсан, арга хэмжээний төлөвлөгөөнд нь дуусга гээд заачихсан. Төрийн албан хаагчдын нэгдсэн эмнэлгийг. Энэнээс өөр хууль байхгүй л байхгүй юу. Улсын Их Хурлын шийдвэр нь ийм байж байхад Засгийн газар нь зөрөөд дуусаагүй байхад нь зориулалтыг нь өөрчилж болдоггүй юм байгаа биз дээ. Ойлгомжтой асуудал шүү дээ.

**С.Дэмбэрэл:** -Тэр хэрэв энэ саяны тэр 7 үндэслэл дотор чинь төсвийн тухай хуулийн төддүгээр зүйлийн, төддүгээр заалтыг тэгж зөрчсөн байнаа гэсэн заалт байгаа бол би яахав уншаагүй. Тэгээд л хамгийн гол нь хангалттай. Яагаад гэвэл Засгийн газрын тогтоол гарахдаа тийм хуулийн төддүгээр заалтыг үндэслэн тогтоох нь гэж гарч байгаа. Тэр үндэслэлийг нь үз. Тэгээд энэ Төсвийн тухай хуультайгаа хэр зохицож байна. Мэдээж энэ зөрччихсөн байгаа. Энэ үндэслэлээ чамайг дэлгэрүүлчих л гэж байгаа байхгүй юу. Дэлгэрүүлчих. Тэрэн дээр бол тэгээд л болоо.

**О.Баасанхүү:** -Би бас дэлгэрүүлэх юм. Ер нь бол.

**Х.Тэмүүжин:** -Хуучин Хууль зүйн сайд, бас хуульч гишүүд байна. Төсвийн хуулийг зөрчинө гэдэг чинь юу гэсэн үг вэ гэдгээ бас нэг эргээд хараарай. Одоо төсвөөс зарагдаж явж байгаа мөнгө, энэ эмнэлгийн байшин гэдгээс өөрөөр зарцуулагдаж байгаа нэг ч мөнгө байхгүй. Өөр зүйл, заалтаар орчихсон мөнгө энэ байшинтай холбоотойгоор бас нэг ч зарагдсан юм байхгүй. Хариуцлагатайгаар хэлэхэд Төсвийн хууль зөрчсөн ямар ч үйл ажиллагаа байхгүй.

Харин Засгийн газар өөрийнхөө бүрэн эрхийн хүрээнд Хууль зүйн яам өөрийнхөө бүрэн эрхийн хүрээнд, Батлан хамгаалах хууль сахиулах үйл ажиллагаа явуулж байгаа энэ чиглэлээр ажил хийж байгаа албан хаагчдынхаа эрүүл мэндийн үйлчилгээг нэгдсэн бодлогоор хангахын тулд үйлчилгээгий нь чанаржуулахын тулд хүрээгий нь зөв тодорхойлж өгөхийн тулд эмнэлгийнх нь зохион байгуулалтыг өөрчилсөн шийдвэр гарсан...

**О.Баасанхүү:** -Тэр таны эрх. Тэрийг би буруутгаагүй шүү дээ.

**Х.Тэмүүжин:** -Тийм учраас хуульч хүмүүс байж байж хуулийнхаа зүйл заалтыг зөв унш.

**О.Баасанхүү:** -Дахиад хэлье. Аливаа төсөв чинь хуулиар батлагддаг байхгүй юу. Засгийн газрын тогтоолоор батлагдахгүй шүү дээ. Тийм биз дээ. Энэ 500 сая гээд байгаа чинь батлагдсан хууль байхгүй юу төсвийн хууль. Миний хэлээд байгаа зүйл болохоор нэгэнт хууль өөрөө батлагдчихсан байхад өнөөдөр энэ хуулийн хэрэгжилтийг улсын комисс авснаараа энэ хуулийн хэрэгжилт хангагдсан эсэх нь тогтоогдоно. Та нарын хувьд болохоор ажлын дундуур нь орж ирэнгүүтээ зориулалтыг нь өөрчилъё гэж хэлж байгаа нь зориулалтыг өөрчлөх төсөв чинь хаанаас орж ирж байгаа нь надад мэдээлэл байхгүй байнаа гэж байгаа юм.

Тэрнээс биш энэ байгаа эмч нарыг Батлан хамгаалах яамтай нийлүүлнэ үү, тийшээгээ хүмүүс тэр 3 дугаар блокдоо оруулна уу тэр бол та нарын дотоод асуудал. Яамны дотоод асуудалд бид оролцоогүй шүү дээ. Улсын Их Хурлын хувьд болохоор одоо нэлээн олон удаа 13 тэрбум төгрөг орж ирсэн. Энэ болгон бүгд хуулиар хэрэгжээд батлагдчихсан асуудал байгаа. Энийг нэгэнт хуулийн дагуу эмнэлэг гэсэн байдлаар төсвөө бид нар баталсан учраас энийг Монгол Улсад эмнэлгийн хомсдол үүсчихээд байна.

Өнөөдөр Чингэлтэй дүүрэгт хүүхдийн эмнэлэг байхгүй байгаа шүү дээ Чингэлтэй дүүрэгт. Одоо Уянга гишүүн бол мэдэж байгаа шүү дээ. Чингэлтэй дүүрэгт хүүхдийн эмнэлэг байхгүй. Та тэндээс сонгогдсон. Тэгэхээр та Чингэлтэй дүүрэгт хүүхдийн эмнэлэг болгох тал дээр бас анхаарал тавиач ээ л гэж би хэлж байгаа байхгүй юу.

**З.Баянсэлэнгэ:** -Эрдэнэбат гишүүн. Эрдэнэбат гишүүнээр асуулт, саналаа дуусгая. Тэгээд горимын санал дээрээ санал хураалт явуулъя.

**Д.Эрдэнэбат:** -Би ингэж бодож байна л даа. Энэ нийгмийн асуудал, хууль зөрчсөн тухай хоёр асуудал энд яригдаад байгаа юм. Тэгээд би Нийгмийн бодлогын байнгын хороо бол нийгмийн асуудалтай холбоотой юмаа л ярина.

Энд хэн хууль зөрчсөн, үгүй юу гэдэг дээр энэ Байнгын хороон дээр ярихгүй шүү дээ. Зүгээр эмнэлгийн талаар маш маргаантай асуудал, энэ сүүлдээ бүр нийгмийн ерөнхий үйлчилгээний эмнэлгийн асуудал руу давхиж орчихоод байгаа юм.

Энэ ерөнхий үйлчилгээний эмнэлгийн үйлчилгээний асуудал урд урдахын төрийн бодлогод хөрөнгө оруулалтын бодлогод дутагдалтай ч юм байсан байх. Санхүү, эдийн засгийн боломжгүй зүйл ч байсан байх.

Тэгээд өнөөдөр ийм болчихсон зүйл угаасаа биш байхгүй юу даа. Тэгэхээр энэнтэй холбож яримааргүй байгаа юм. Энэ бол бидний бас энэ дээр улс төр хийдэг, энэ хоёр эмнэлгийн тухай асуудал бишээ гэдгийг бас манай гишүүд анхаараач ээ гэж.

Тэгээд түрүүн Оюунгэрэл гишүүн хэлсэн, би зөв гэж бодож байгаа. Энэ хуулийн зөрчил үнэхээр байгаа бол Хууль зүйн байнгын хороотойгоо хамтарч юмаа шийдье. Эсвэл энэ дээр хоосон улс төр явуулах гээд байвал энэ маргаан бидний дунд хэзээ ч дуусахгүй ээ.

 Тийм учраас энэ асуудлыг цэгцэртэл АН-ын бүлэг яг Нийгмийн бодлогын байнгын хороон дээрээс энэ асуудлаар завсарлага авах нь зүйтэй гэж ингэж хүсч байна. Завсарлага авч байна. Тэгээд нэг мөсөн ярьж ... байгаад шийдье.

**О.Баасанхүү:** -12 сард анх энэ асуудал орж ирэхэд АН-ын бас ингэж л бойкотолсон юм байна гэж ойлголоо. Бүтэн сар болоход одоо хүртэл шийдэхгүй байна. Эмнэлэгт АН дургүй байгаад өнөөдөр маш их харамсаж байна. Одоо яая гэхэв.

**З.Баянсэлэнгэ:** -Энэ асуудалтай холбогдуулаад АН-ын бүлгээс завсарлага авсан тул энэ.

**О.Баасанхүү:** -Харамсаж байна үнэхээр.

**Х.Тэмүүжин:** -Уул нь энэ дээр нэг мэдээлэл хийе гэж бодсон юм. Энэ төрийн тусгай албан хаагчдын эмнэлэг болон энэ төсөвтэй холбоотой зардлууд бүгд Хууль зүйн байнгын хороон дээр яригдаад, Хууль зүйн яам руу шилжигдээд хийгдсэн асуудлууд. Тэгэхээр уул нь Байнгын хороод эрхлэх эрхлэх асуудлынхаа хүрээнд шийдсэн асуудлуудаа бол яривал уул нь зүгээр юм байсан юм. Тэгээд яагаад.

**З.Баянсэлэнгэ:** -АН-ын бүлэг завсарлага авсан тул хуралдааныг хаалаа. Төрийн байгуулалтын байнгын хорооноос манайд хүсэлт гаргасан тул манайх эрүүл мэндийн салбарынхаа чиглэлээр.

***Хуралдаан 12 цаг 10 минутад өндөрлөв.***

Соронзон хальснаас буулгасан:

 Хуралдааны тэмдэглэл хөтлөгч Д.Энэбиш